url: =US, Nashville khuasung ansai ah mi 4 akaplumpa ki mankhiata :: ZOMI DAILY\nposted on 24 April 2018 at 8:43 am Lomkholna: News, Sawltak, USA, World\nTennessee Police te’n ansai ah mi 4 akaplumpa Monday ni in mankhiata uh cih AFP pan kiza hi. Abeisa Sunday zingsanglam in USA, Tennessee State ii khuapi ahi Nashville City sung aom Waffle House Restaurant ah pasal khatin ansai sungah thautawh mi akapgawp ahihi.\nWaffle House Restaurant sungah mi 3 sipah in, adang khatpen zato ah kipuakman himahleh zato ah siveve hi.\nTua mithat, thautawh akappa pen amin Travis Reinking kici a, abeisa kum 4 hunlai inzong US President ii omna ahi White House sungah lutsawm ahih manin mat athuakngei khat ahihi.\nNashville Mayor David Briley in agenkhiatna ah khuasung mipi te zaksakna tawh kimankhia theita hi ci’n News Conference ah genkhia hi.\nThaukappa Travis Reinking pen bangmah liamna omlo in ama omna inngeinai aom Tennessee, Antioch, wooded area panin akimankhia ahihi. Akimat ciangin Police te’n thudotna neihsawm uh himahleh bangmah paukhia nuamlo in, Lawyer hong sapsak un cihciangbek genkhia hi.\nAkimatkhiat laitak inzong Backpack thongkuahkhat pua a, tuasung ah Semi-automatic thaukhat leh thautang Ammunition pawlkhat apuak ki mukhia hi.\nVideo: The suspected gunman in the Nashville Waffle House shooting, Travis Reinking, has been taken into police custody. He is suspected of killing four people in the early morning hours of Sunday, April 22.\nTuapa pen Waffle House Restaurant sungah buaina apiangsakkhit ciangin ataimang hi a, Police te’n nai 24 valbang azonkawikawi uhhangin mankhiazo paklo uhhi. Akimatkhiat ciangin tuapa pen tawltuak, gimtuak mahmah hi ci’n Nashville police lieutenant Carlos Lara in genkhia hi.\nNashville Metropolitan Area sungteng ah mipi 1.8 Million bang aom hi a, buaina apianzawh ki lunghimawh mahmah hi. Mithatpa matkhiattheih nadingin thautawi Federal, State, Local Police te’n nikhatval zongkawikawi in buaipih mahmah uhhi.\nTravis Reinking kicipa pen Sunday zingsanglam in Waffle House Restaurant sungah bangmahdang silhlo, teenglo in Jacket khatbek kikhuhsa in ansai sungah AR-15 Semi-automatic Riffle thaukhattawh aphialkapgawp ahihi.\nMore: US, Tennessee nupa kopkhat in kha 5 aphapan ata uh $3000 tawh Online pan zuaksawm\nTuabangin akapgawp ciangin ansai sungah anne in aom Restaurant Patron khat ahi kum 29 aphakhin James Shaw kici in hangsantak in napumbuan gawpin tuaciangin thaukap akhawlpan ahihi.\nTuakhit ciangin Travis Reinking pen ansai panin taimang in abucipsuak hi a, tu’n kimankhia theita ahih manin khuasung mipi tezong lungnop huai zawdeuhta hi. Sawltak #zomidaily\nPrevious: Kamsung a nam a uih luatna\nNext: China ah Karaoke Lounge khat meikang, mi 18 si


timestamp: atn

url: =Clothing - Male in KA25, Clothing - Male in Kilbirnie, Clothing - Male in Kilbirnie North, Clothing - Male in Kilbirnie South\nClothing - Male in KA25, Kilbirnie, Kilbirnie North and Kilbirnie South Are these places the most relevant to this postcode? Let us know!\nClothing - Male in & around KA25\nClothing - Male in KA25 - Clothing - Male in Kilbirnie - Clothing - Male in Kilbirnie North - Clothing - Male in Kilbirnie South


url: =Place: Sichuan Sheng - GeoData @ UCB Search Results\nRock, Joseph Francis Charles, 1884-1962.5\nYou searched for: Place Sichuan Sheng Remove constraint Place: Sichuan Sheng\n3. AMS China : Ch'eng-tu Region (Raster Image)\n4. AMS China : Chiung-lai Region (Raster Image)\n5. AMS China : Ho-chiang Region (Raster Image)\n6. AMS China : Hsi-ch'ang Region (Raster Image)\n7. AMS China : Hsi-hsiang Region (Raster Image)\n8. AMS China : Hui-tse Region (Raster Image)\n9. AMS China : I-pin Region (Raster Image)\n10. AMS China : Jung-ching Region (Raster Image)


url: =Ka tuakkhak thu ~ Lengtong Pauno :: ZOMI DAILY\nposted on 11 January 2018 at 11:01 pm Lomkholna: LengtongPauno, News, Zomi\n1985 lai in, Manipur state, Singngat sub…, Lungthul D. khua ah hong kisam ahihmanin kei guakbek mah ka vahawh hi. Lungthul akici khua3 om a, asatmasa pen, Tedim, Valvum khuami Pu En Khua Vungh hi, ci uh hi.\nKhua3 lakah khuaneu pen, Lungthul D. khua a innhoihpen leh alianpen sikkang singinn khatah hong zintungsak uhi.\nNitak zankhuamial ciangin ka zintun’na innah, khuazangbup aneu alian, avok a ak lodeuh, auiteng uhtawh hong kikhawm uhi. YPA Lungthul D. khuazangbup Petromax (meisopi) hongvaak uhi.\nKhuazangbupin theihnop telnop dotnop ngetnop thulela, leitungthu vangtungthu dotnop khempeuh dongdinga hong kikhawm uh himawk ahihmanin, Pasian kiangah nakpi takin lungsim thungetna kanei hi.\nInnteekte’ tapa U penin: “Pu Lengtong Pauno aw, keipen kazi tawh kaki ngaihcila kipanin kanaute kanulepa te’n hong awi vetlo uhi. Ko lah kikhen zawhngap vetlo kahihmanun, ka lawmnu inzong, nulepa leh naute’n bangbang hongci zongin thuak leldingin kizo mahmah ing. Hong thahlupliang lohding ut hang. Apiangbangbang nawkkhawm dingin kiteeng ni maw U, hongcih ciangin ka ciahkhawm maita uhi.\nKazi inzong asiam theihtawpin nulepa, naute maibiakbiak taleh, hong mudahsak tektek mawk uhi. Kazi hehpihhuai kasakluat mahmah teh, ong tuaci simmawh sakliang samkei vevua, keimah na Upa’zi hisam hiven, kacih leh, ka nau nu’n, Lengtong Pauno’ laphuah theilo maw.\nVideo: Meitei gun kangta ~ Lengtong Pauno (Kap Tung’ tangthu)\nNazi hangin natate’ hangin sanggam nulepa mudah ke’n. Zileta ki zongthei a, sanggam nulepa ki zongtheilo, aci veleh… hongci vatvat keeimawk uh in, mailam bangci kalsuan ding kahiam? Theizo nawnkeng ei’ Sia aw” ci in khituiluang kawmin honggen ngeungeu mawk hi.\nKe’nzong ka dawnkik napakding haksa sakawmin: “Awww, amauteng ading la dawngkhat phuahbeh laiding kisam aive maw.” Nulepa adingin, “Natapa na it leh azi it in, na tanu ahi hi” leh, na naute’ adingin, “Na U pa na it uleh, azi it uh’n, na U nu uh ahi hi cih la dawngkhat phuaklaini ei. Topa’n na nupa uh’n, thuakzawh hatna hongpia hen” cipong kai’ve leh.\nPrevious: Tedim Baptist Convention galet pak leng\nNext: Myanmar panin Malaysia gamsung ah nasemding ki puakkik tading


url: =India gamsung ah Hindu Temple khat meikang, mi 102 si, 280 liam :: ZOMI DAILY\nposted on 10 April 2016 at 7:59 pm Lomkholna: India, Sawltak, World\nTuni Sunday ni in India gamsung ah Temple khat meikang ahih manin mi 100 val sikhin cih Reuters leh News tuamtuam pan kizasawn hi. Hih meikat akipatna pen phalna omlopi in Fireworks abawlna panin akipan hi a, meitawh kep akihalziahziah a ending in mi tulval aki kaihkhopna ah meikangsuak in mi tampi in asihlawh ahihi.\nKerala State sung aom Hindu Template khatpan in meikatna apiang hi a, asi te banah aliamzong mi 280 valbang phakhin hi. Times of India te genkhiatna ah meikat kipatna pen Puttingal Temple panin akipan hi a, akat kipat pen tuzing 3:30am hunpawl ci uhhi.\nNew Delhi paninzong hih meikatna ah zatui zaha bekthamlo Specialist Doctors honkhat paisak uh a, Puttingal Devi Temple pan atuahsia te ki huhpah ziahziah hi. Tuaban ah kumpi te’nzong Navy leh Air Force panin Helicopters tawh ahuh dingin paisak uh a, asi aliam abaai te pukhia uhhi.\nKerala Chief Minister Oommen Chandy in Reporters te tungah agenkhiatna ah mi asi pen 102 phakhin a, aliam pen mi 280 phakhin hi. Tuate pen Hospital tuamtuam ah kipuak in akikhoi laitak ahihi. Tuabek thamlo ahoihthei penpen dingin hanciam in zatui zaha kibawl dinghi ci’n genkhia hi.\nKep meihalna panin akang hi a, ahangsawm kep teng ii 75% bek akangkhinpan cihi. Avek in kangkhin hileh hihsang in asi aliam tawzaw laiding hi ci’n State MP Premachandran in genkhia hi.\nIndia gamsung ah nungdiak mahmah inzong akilamsan leikhat kicim ahih manin mi tampitak in sihlawh liamlawh uhhi. ZD Sawltak #zomidaily\nPrevious: Tulaai Leitung Thuthang Tuamtuam Updates April 10, 2016\nNext: Tuhun Ciang Degree Sang Kisam Takpi Hiam? ~ Hau Za Cin


url: =Nuntakna Ciktui: Zomite hamphatna leh thupha naak ~ Dr. Pum Khan Pau :: ZOMI DAILY\nposted on 16 January 2010 at 9:21 am Lomkholna: Article, Education, Pumkhanpau, Youth\nBC 700/600 hun pawlin Pasian in Jeremiah kiangah: “Ka mite in… nuntakna ciktui ahi keimah a hong taisan zo uh hi,” ci hi. (Jeremiah 2:13) Pasian pen “nuntakna ciktui naak” ahih lam Jesuh in Samaria numeinu’ kiangah hih bangin gen kik hi: “Keima piak ding tui a dawn khempeuh dangtak kik nawn lo ding uh hi… tui a dawnte sungah nuntakna tuinak piang dinga, nungta paisuak ding hi.” (Johan 4:14)\nTuni dongin Jesuh Khris tungtawna a kingah “nuntakna ciktui naak” thu mah missionary-te in tangkopih uh a, tua hangin Zomite in tua Lungdamna Thu za-in tu-in kum za khat val bang i nuntakpih khinta uh hi. Lungdamna Thu pen mi khempeuh ading ahih hangin a kipuakna munte ah a sangthei om a, a sangpah theilo zong tampi om ahih manin a sang thei Zomite mi hampha leh thupha ngah i hi hi.\nLungdamna Thu: San dan nam nih\nGam tampi i en zo kei zongin India, Burma leh China gamte en lehang Lungdamna Thu a tun hun a kibatloh hangin hih gam mite san dan kilamdang lualo hi. Kalate (Hindu), Kawlte (Burmese) leh Sente (Chinese) pen minam lian hi uh a Lungdamna Thu in zong nawk kha ngei napi’n na sang theilo uh ahih manin hih gamte-a minam neu leh daipam -Naga, Khasi, Mizo, Karen, Zomi, Miao-mite kiangah Lungdamna Thu a tun ciangin amau na sang thei uh hi.\nBang hanga minam liante sangin minam neute lakah Pasian thu in zungkha baihzaw hiam? cih a kan huai thu hi. A hang tampi om kha taleh a thupi diak nam nih en ni. Khatna: A taangpiin minam liansate in laipilna, siamna leh neih leh lam ah kicingin khangto uh a, biakna thu up/zuih kician mahmah na nei uh hi. Kalate lakah Hindu biakna BC 1000 kiimpawl pek panin na kipan zo-a, Kawlte leh Sente in zong BC 200 leh AD 700 hun khawnga kipan Buddhist biakna na zui uh hi.\nMinam liante pen leitung nuntakna ah a pil a siam kicingin, nekzonna, cidamna leh nuntakna tuamtuamah khangto uh ahih manin amau nuntakna ah a hun tawh kituakin kitangsapna neilo uh hi, ciin Nicholas Tapp in “The Impact of Missionary Christianity upon marginalized Ethnic minorities: The case of the Hmong”, Journal of Southeast Asian Studies Vol XX, No.1, March 1989 ah gelh hi.\nAtunga kigen minam liante Pasian thu ah a awlmawh huai mahmah uh hangin leitung nuntakna ah pattah kisam lo uh hi. Tua ahih manin Jeremiah 2:13 sungah a gen bangin amau “tuikhuk ding to tawm” uh a, a dangtakna uh amau leh amau i hih theihna ciang tawh kamsak tawm uh ahih manin hih bang mite lakah Pasian thu thuk tum theilo hi.\nNihna: Minam neu leh daipamte in ahih leh biakna kician neilo-in, dawi leh kau lau-in, sing leh suang peuh bia uh a, nek tawm ding nangawn zon tawm dan theilo-in, cidamna ding kikepzia cih thadah nikten puansilh dan ding nangawn theilo uh hi. A nuntakna mahmah uh niam mahmah ahih manin tua bang mite’ ci leh sa nuntakna mahmah zong puahhuai-in pattah tuak hi.\nTuabang mite lakah missionaryte in laipilna (education) leh cidamna (medical/health) thupi bawlin a leitung nuntakna mahmah uh a puahsak uh ciangin biakna kician a neilo mite adingin a ngah uh khantohna tawh a kihilh Lungdamna Thu na sang thei uh hi. Zomite zong Mikang missionary-te in hong pattahin Pasian thu hong muam uh ahih manin tu-a ciang a tung thei i hizaw hi.\nZomite Khantohna Lampi\nZomite in Pasian thu i phawk zawh kum zakhat val khin pan napi’n hih hun tomno sungin tua Lungdamna Thu in khantohna tampi hong pia hi. I nuntakzia nakpitakin kikheela, pawlkhatte khamtunggam khuata panin Kawlpi, Lamka, Delhi, Yangon, Tokyo, Singapore, Washington D C khuapite dongah Topa’n hong teengsakta hi. Lai kawi khat zong a theilote’n tu-in BA, MA, Doctorate, Engineer, Medical Doctor leh a tuamtuam I ngahta hi.\nPawlkhatte singtang lobuuk panin kumpi zumpi hong tun a, khua-ulsa kai-a mual leh guam a zuite mawtaw tawh hong taisak ziahziahin, bi leh daap inn sungah phalbi khuavot daidam a dote tu-in taihinn sungah hong teengsaka, tu leh hei tawh nek a zongte laikung leh computer tawh neek hong musakin hong hausak khin zo hi. Gen ding tampi om kha taleh tu-a i khantohnate pen Lungdamna Thu i san man hi, ci le’ng kikhial dingin ka um kei hi.\nPasian Deih Bang Biakpiakna\nTuabang ahih leh tu dinmun panin zong hong laamto Pasian mah i bul let cinten ding thupi hi. Late 51:17 ah “Pasian san theih biakna pen lungsim kitamzan ahi hi”, ci hi. Johan 4: 24 sungah zong “Pasian pen Kha Siangtho ahi hi; Amah a biate in lungsim takpi leh thuman tak tawh a bia ding uh hi,” ci hi. Erwin W Lutzer in Failure the Backdoor to Success a gelhna ah ‘Pasian pen Kha hi-a, kimu theilo-in, si theilo ahih manin, Ama lim banga hong bawl/piak a sitheilo, a kimu theilo i kha tawh i biak kei leh Amah kilungdamsak zolo ding hi’, ci hi.\nPasian in mihing tungpan a lamet thupi mahmah pen lungsim kitamzana kha leh pumpi tawh biak ding hi. NECTAR saina tawh a kibawl “One Day seminar on Tentmaking” ka kihelna ah Pasian nasem minthang Dr Danny Martin in tuhun Pasian nasep dan ding hih bangin gen hi: “Biakinn pai manin Pasian a lungkim hilo ahih manin mite biakinn ah paipih pen mission nasepna ah a kisam masapen hinawnlo-a, Pasian in mite tungah na a sep theihna ding lampi bawlsak ding thupizaw hi.” Pasian mah i belh ding leh Ama lungkim banga i biak theihna ding leh Ama deih banga a na i sep theihna ding hanciam kul hi.\nNgiimna Hoih Tawh Sepna\nZomite adingin Pasian pen i thupha naak ahih manin hih atunga kigente tungtawnin Pasian i biakzia ki-enpha in Ama na i sepzia zong kipuahpha ni. Mihing muhna ah Pasian i biakzia leh Ama na i sepdan bangzahtakin hoihin kilawm kha taleh, lungsim tawng a en Topa in i ngimna (motive) thei ahih manin ei ading bekin tuikhuk a to tawm bangin hong muh ding lauhuai hi.\nZomite maban ding pen tuhun Pasian i biakzia leh Ama na i sepnate “ngiimna hoih tawh” ahih peuh leh hong limci semsem dinga, ahizongin lungsim neuna nam tuamtuam – mimal lungsim, innkuan lungsim, beh lungsim, minam lungsim, pawl lungsim, midang hazatna/elna lungsimte- tangtunsak ding ngimna bek ahih leh lam maan pan a pial i hipah ding hi. “Nuntakna ciktui” in i nuntakna hong nosuahsakin hong laamto ahih leh tua tuinaak ahi Pasian i biakna leh Ama na i sepnate Ama adingin gimnamtui a suah theihna dingin “ngimna hoih” tawh lunggeel pha kik ni.\nKhantohna a hoih hangin khantohna in siatna pan hong gumkhia tuan lo ahih manin khantohna a piapa Pasian deihna banga i zat theih ding kin bawl ni. I hihna peuhpeuh Pasian’ minthanna bek a suah theihna dingin Amah a laizangah (God-centric) koihin a dangte tawh Pasian hoihna liahkhuh kha sak kei ni. Tua pen Zomite hamphatna a khangsak semsem lampi maan hi ding hi. Dr. Pum Khan Pau\nPrevious: Care the Living leh JK Kam\nNext: Khualzin gamvak nasep na (Tourism) ~ Dal Sian Mung


url: =Nu Piang Ngaih Don (kum 24) Yangon Vaidawnna Tungtaang Lungdam Kohna :: ZOMI DAILY\nNu Piang Ngaih Don (kum 24) Yangon Vaidawnna Tungtaang Lungdam Kohna\nposted on 16 August 2016 at 11:06 pm Lomkholna: News, Zomi\nNu Piang Ngaih Don( Kum 24/Dimpi-Gualnam) tungtang Yangon Innteek Lampan Lungdam Ciaptehna\nKa nau uh Nu Piang Ngaih Don(Kum 24, Dimpi-Gualnam) in sum leh pai zong in a paina Singapore gam pan deih loh pen sihna 26/7/2016 ni-in hon tuak a, a luanghawm Kawlgam hong kipua ding a cih ciangin Yangon ah sanggam, khuapih tuipih ka tam loh uh ziakin kua mah zong genngam kum ngam lo-in ka om uh hi. A hi zongin Zomi makai te in gam leh nam veina taktawh hong mapan pih uh a, va-ak tangin vaphual tang a cih bangin sih nua-ah ka ki angtang mahmah uh hi.\nAmasa belbel ah Singapore a om Zomi makai te leh mimal tungah genzawh loh lungdamna kon ko uh hi. Luangphaam in hun leh vai thempeuh ah hon buaipih bek hilo in, a hunhun in sum leh pai bei-in thu leh la nong zaksak manun lungdam mahmah hi. Piang Ngaih Don vai-ah khitui naptui tawh sep ding bawl ding mel theilo in ka om laitak un, vai lianpi ahih lam hon telsak in Zomi bup bek thamlo, Kawlgam bup nangawn tawh ki meemat thu ahih lam hon phawksak a, August ni 8 nitak in Yangon “OM” zum ah meeting a bawl Zomi National Council (Dr. Khen Za Sian), Zomi Youth Association( Sya Peter Mangpu), Zonu’ Tongluan, Gualnam Innkuan-Yangon te leh a kihel mimal tungah lungdam kong ko uh hi.\nAugust 13 ni-in a luanghawm Yangon hong tun ciangin Zopuan silh in Vanleengtual ah hangsan takin Vinyl tawh a dawn Zomi kipawlna tuamtuam leh mimal thempeuh tungah lungdamna kong ko nuam uh hi. Ka phawk pak uh ah Global Zomi Alliance in mipi zuih theih ding Bus khat, ZNC leh Gualnam Innkuan-Yangon in zopuan leh puan laisan tawh si luang hong tuamsak uh a, ki sap bangbang in hong dinpih ngiat Zomi Congress for Democracy, Phulava Lungtuak, Tedim Association, Yangon Zomi RC Pawlpi makaite leh Midea tuamtuam te zong I biak Pasian in gam leh minam a dingin hong zang semsem ta hen!!!\nKipawlna min kipuasak lo ahih manin a mimal in ka lungdam diakna uh ah Yangon vaidawnna hun tom bawlna ah Chairman hong sepsak Rev. Dr. Go Cin Zam, thu hong ngetsak Father Dominic Langh( Professor), Gualnam beh lutang Pa Kham Suan Mung, Prof. C. Thang Za Tuan, Paakual hong pia Nu Daw Don, thukan lampan Daw Ma Khin Lay( J Donut te kiangah hong gensak in vaidawn teng moh kicing takin hong pia a, mal 280 bei ci hi), leh gamla pi pan hong pai Zomi a it mimal khempeuh tungah genzawh loh lungdamna kong ko uh hi. Tuani in N’ Okala Lampi pan Air Force huangsung kikal Zomi te mawtaw vive ki gual to zihziah a, kumpi u lian luangpua hong kisa hi. Lungdam in angtang mahmah ung.\nVanleng tual pan siluang mawtaw tawh hong dawntuah lian in Zomi te phualpi Kawlpi(Kalay Myo) dong hong puaksak Sih/Nat Donghu Pawl( Dr. Kyaw Thu) te, Pawlpi ngeina tawh hehnep/thunget na ding Biak inn hong kawm bek hilo in hun hong bawlsak Mingalardone St. Edward’s Catholic Church leh Father Blasius Aung Htun te tungah zong kam tawh gen zawh loh lungdamna kong ko uh hi. Tuani-in Vanleeng tual nisa/guahzu nuai ah thagui thatang bek hi peuh mah lo-in sihgalna sumgtang Kyats 500,000 val ki ngah hi. Sazian khum te ciapteh khak teng hi a, gawm nailoh zong tampi pha ding a hihi.\nZomi te ki-itna, kikhualna leh ki pumkhatna a pholak dingin I biak Pasian in ka sanggamnu uh hong zatsak hi ci-in ka dahna tenguh mailam khamuanna nong suaksak uh hi. Ki pumkhatna a deih Pasian in eite laizangah hong om a, mundang ah guah zuzu ta leh vaidawn te’ omna ah guah zusak lo hi. Lampi ah mawtaw zong nawngkaina omlo in Kawlpi ah Zomi tul tampi te in na dawn uh hi. Kawlpi ah zankhat taam in, Tedim khuapi pan Dimpi Khua ah Itna masuan mipih tampi in na zui in na tung khin hi. August 17(Wed) nitak in a lamkiatna Dimpi RC Pawlpi ngeina tawh hanmual a tang ding hita hi. Jerusalem ah Topa Zeisu a lut ciangin lano tung tuang a mipi in na dawn hi. Lano in puanphah tung tawn hi. Zomi tungah tuangin Singapore pan hong ciah Lia Piang Ngaih Don in gumpa Zeisu tungah, “ Zomi in ka pian khak nuam lua ing” ci pelmawh ding hi.\nPS: Kicin lahna te hong thei siam un. Kumpi gam nih kikal thu hi a, vai tun vaiciah gen kholh theih omlo hi. August 13 ni sun tawntung Airport Custom office sungah omcip in phone hong set khempeuh kong dawng thei kei hi. Hih lai tawh a ki gelh lo mimal gimna/tawlna khempeuh I biak Pasian a tamzaw kaan in hong thuk kik ta hen!!!\nPa Zam Za Thawn\nPrevious: Aki lawhthei natna hangin Mualbem khua sanginn kikhakphot\nNext: Tuunnu Zogam Dam Ding Gel Aw ~ Munei Thangdal


url: =Tulaai Leitung Thuthang Tuamtuam Updates June 5, 2014\n· Kawlgam 2008 Pingpei thukhun puahphat nading mipi tung taangkona NLD leh 8888 te taangkona June 10, 2014 ni ciang Tanentari Division Meih khua ah neiding ci in kumpi tung mun angetna uh ah kumpi lamten pia nuam nawnlo hi ci in Ko Min Ko Niang in June 5, 2014 ni in genkhia hi. Hih bang a NLD leh 8888 te nasepna ah khaktan in alausak denkeei Kawl kumpi te HRW in hawksan hi.\n· Karen minam gaalkaap KNU pan palaai teeltuam pawl leh Upper Parliament Speaker U Swe Mann, U Aung Myint cihte pawltawh Nipydaw ah June 5, 2014 ni in kimukhawm uha, Singkuang leh Aikuang ( Thungkuah leh Ngapik ) kikheek zialzial nong uhhi.\n· Leitung Gam thahat 7 te ahi G7 te thukikupna Belgium gam Brussels khuapi pan June 5, 2014 ni in thusuah bawl uha, South China Sea tung a China te gamkeek dik asakhetlohna uh leh Ukraine gam a Russia te dik asaklohna uh pulaak khia uhhi.\n· US gam California state San Diego khuapi pan tai 90 na Imperial khua sung a om inn tung khat ah June 5, 2014 ni in Gaalvanleeng AV-8B Harrier Jet khat kia a vanleeng hawlpa bel bangmah cilo himah leh zato kipuak a inn leh Vanleeng bel kang in meiphet ten phetzo uhhi.\n· Afghanistan Taliban migilo te mat US gaalkaap Sergeant Bowe BergdahL akihel mi 5 leh US te mat Taliban migilo 5 akikhek na ah President Obama akilawmlo pi in vathum hiding hi ci in US mipi te leh kumpi sung mahmah pan gensiatna gingziahziah ahihman in June 5, 2014 ni in Obama in Brussels khuapi pan hih vaai ah tawmzong kathum kei a gaalkaap ah azalian peen kahihna tawh katate suahtaakding ageel ka hi hi ci in genkhia hi.\n· Maikaal sung akipan tading ahi World Cup deihlo Brazil gam a inn le lo aneizolo mizawng daaipaam mi 10,000 in lampi tung ah paikhia in Sao Paulo khuapi sung Corinthians Stadium kiim kot in lungphona nasiatak nei ziahziah uhhi.\n· D-Day kici Nazi pawl French te aphialpaih kum June 5, 1944 kumpan kum 70 cin phawkna pawi June 5, 2014 ni in Portsmouth Camp pi ah kibawl a President Obama in thukonghona thu gen in Gaalpi nihna hunlaai a gaalkaap adamlaai 100 vaal zong kihel uhhi.\n· DR Cargo gam Bukavu khuapi kiang ah aom thong innpi khat June 5, 2014 thongngak te in acing palik te thausut in athong kongkhak te kapkham in hongkeek uh a thongkia mi 250 taaikhia man in mi 3 si hi ci in Cargo official in taangkokhia uhhi.\n· Nigeria gam ah April khasung numeino 200 vaal amancip Boko Haram migilo te in June 5, 2014 ni in Maiduguri khua ah mi 45 thatlum uha, tukaal sungbekbek amithah uh 200 vaalta ci in thunei ten genkhia uhhi. Amat uh numeino te lah kuaman honkhia zonaailo tadih hi.\n· India gam ah mipi teelthakna angah liklek Prime Minister Narendra Modi in ama ading amasapeen ahi US gam zin in President Obama tawh September kha sung in kimu ding hi ci in June 5, 2014 ni in taangkokhia hi. Hih peen President Obama saap masak hi ci in genbeh hi.\n· Philippine gam leh China gamte buaina ahi South China Sea sung gamkeek buaina hang in Philippine gamte in Leitungbup thukhenzum ah athu puak uha, China te in Dec15,2014 ni ma athu ala acing in Leitungbup thukhen zum ah puakding cih hina pi June 5, 2014 ni in China te in athupi simlohna thu uhleh a awlmawhlohna thu pulaak khia uhhi.\n· Palestinian gam sung thautawi nanih ahi Fatah leh Hamas te kigawm uh ahihman in Israel kumpi ten zong West Bank kuamteng ah Inn thak 1,460 lamthak ding in June 5, 2014 ni in khensat uhhi. Inn le lo tawh kisai Ulian Uri Ariel in hihpeen Fatah leh Hamas te muahna hi a akipatna hipan hi ci in genkhia hi.


url: =Top 5 10538 Tutors | Wyzant Tutoring\nFind your perfect tutor in 10538.\nTop 5 10538 tutors\n3,836 10538 private tutors / Find the best tutor in 10538\nCheryl works with U.S. and international high school students and parents to provide insight, strategies, and guidance throughout the U.S. college planning and application process. Cheryl helps students refine their school list, manage deadlines, prepare read more\nTutors NY Westchester County Larchmont 10538\nTutors in Cities Near 10538\nSchools Near These 10538 Tutors


url: =Lungnopna koi ah omhiam? :: ZOMI DAILY\nposted on 9 January 2014 at 12:39 pm Lomkholna: Article, Zomi, ZomiQuavadis\nKhatvei sahangno keukeu khat in anu khiangah ” Nu aw lungnopna koiah om mawk hiam?” ciin dong hi. Anu in “Lungnopna maw, lungnopna na mei dawnah om veh e” ciin na dawngkik ziau hi. Tuani zingsanga kipan nitaak nitum dongin sahangno in amei dawn a Lungnopna pen lak sawm in delh niloh hi. Anu in amuh ciangin “Bawino aw, lungnopna na ngahnop takpi leh tua bangin delh thapaai keizaw inla, hoih takin na mailam nawt peuh lecin na meidawn a Lungnopna in nang hong nungzuih tawntung lel ding hi” cihiat hi.\nA hoih mahmah Pengpelep pen na delhdelh leh na pha zo ngei kei ding hi. Phak gen loh tua Pengpelep ii hoihna na gaalmu niloh dinga, na lunggulhna khangsak semsem zaw ding hi. Na deih takpi leh munkhat ah khawl hit-hiat lel lecin asawt lo in tua Pengpelep pen na liangko tungah hong tu liauliau ding hi.\nHimah lo maw guaite!\na) Numeite pen hoih na sak man in a It na hi kei a, na It manin hoih asa na hizaw hi.\nb) Itna tangthu khempeuh a zaaknop lo khat zong om lo a, ahizongin nang leh kei ih ki Itna tangthu sanga zaaknop ka sak zawk khat zong om lo hi.\nc) Itna icih in khiatna nei takpi ahileh nang tung pan a ka zaak kamkhum awmnemte, nong khualna nong deihsakna, nong kepcing denna leh nong kawina khut te hikha dingin ka ummawh hi.\nd) Kong It luat khat na hihna tawh ka kicinlahna tuamtuam… hehtheihna, lungkham sinkhamna, khatsiatna, ka thanemna leh ka lungnop ka dahni cianga hong luang khia ka Khituite hong musak ngam bek ka hihi. ((()))\nCiam teh hamtang in! (Cimphawng)\na) Pilna leh haina a kilamdanna khat bek om hi. Pilna in mong nei a, haina in mong nei lo hi….\nb) Thugen siam icihte’n thu a gen uciang in tulai numeite’ niikten tawh kibangsak thei uh hi. A thupitna mun teng seel napi, a kimu thei tengin mihingte lawpna khanglo sak thei veve hi…\nc) Cidam ding lunggulh takpi na hileh na neek nop loh teng ne inla, na dawn nop loh teng dawn inla, na sep nop loh teng sem in…..\nd) Kei aa ding in TV et hun pen pilna ka ngahna hun hi citciat hi. Bang hang hiam cileh ka lawmte’n TV a et laitak un mundaihna khat ah\nka kihem khia a laibu ka sim hit-hiat lel\ne)Numeite pen Phone tawh kibang uh a, lenden in na holimpih nuam hi. Ahizongin tualai tak meek loh dingpi khat na meek khak zenzen leh hong mit pah lianse uh hi….\ng) Mi khempeuh ka it a, ka ngai mahmah hi. Pawlkhat te bang pen suih ding bet ding in ka iplah mahmah hi, ahizongin ahua ka hikei hi. ((()))))\nZo Sunni pa’n Itna tawh,\nFrancis Lamthang ( Zomi Quavadis)\nPrevious: Phalbi khuadam hun sese\nNext: Takkheh Zomi (Part 3) ~ David Tuang


url: =Syria kumpi in Aleppo panin nautangte leh Rebels te kihepkhiat theihnading Ceasefire thukimna zukkik ~ TK Lian :: ZOMI DAILY\nposted on 17 December 2016 at 8:03 am UTC+9:30 Lomkholna: News, Thangkhanlian, World\nDec. 16, 2016: Syria kumpi leh rebels ten rebelste ukna Aleppo nisuahna panin nautangte leh rebelste kihepkhiat (evacuation) theihna ding kikaptuahna khawlsanna ding thukimna (ceasefire deal) a neih hangun rebels ten nautang kihemkhiate lakah thau neu leh thau golte selsim uh ahih manin hih thukimna Syria kumpi in zuk kik/la khia kik (withdraw) hi.\nSyria government-run SANA news agency in hih thukimna a kizuk kik ma-in Aleppo nisuahna lam panin nautang leh rebelste kigawm in mi 8,000 mun bitna munah kihemkhia man hi hi ci-in gen hi. Rebelste gum Turkish state news agency in bel Syria kumpi tawh kipawl galkap ten (pro-government forces) ten nautang leh rebels kihemkhiate kipuak khiatna mawtawte (convoys) suam uh hi ci-in rebel commander in Reuters newste kiangah gen hi ci hi.\nTurkish Foreign Minister Mevlut Cavusoglu in khuapi ki-umcihna Aleppo nisuahna a omte kihe khiat theihna dingin Syria kumpi leh kumpi lehdo galkap (opposition forces) a sawt loin Kazakhstan ah kihona nei ding uh a, Turkey in zong Syria uliante kimaitang kituah in hopihna nei ding hi ci hi.\nRussian President Vladimir Putin in tua ma-in Syria gambup ah ceasefire om theihna dingin Turkey tawh Syria ah kilemna om theihna dingin kamkupna kinei ding hi ci hi. UN Secretary General Banki-moon in Aleppo panin nautangte leh rebelste kihepkhiat theihna ding hun UN in lawhsam a, ki-it leh lainat a om mateng tua bang piang thei lo ding hi ci hi.\nAl Jazeera reporter Imtiaz Tyab in Gaziantep (Turkey-Syria gamgi) panin a genna ah kikaptuahna piang kik a, Fua leh Kefraya khua-a omte Aleppo a omte kihepkhiat theih bangin a kihepkhiat ding uh deih loin lungphona piang a, Syria kumpi in mi 800 kiim a mat banah Iran panin galdo ding a kipiakhia militia kici ten nautangte a kihepkhiat ding uh dal ta uh hi ci hi. Tua loin Damascus ah sihpih bomb puak a, mi thum a sih banah mi 4 in liamna tuak a, Midan district (Damascus) ah zong bomb puak hi. Rebel pawl tuamtuam ten Damascus rocket leh mortar zang in Damascus kap uh hi.\nSources : Al Jazeera and News Agencies/ Thang Khan Lian\nPrevious: Dahna Pulakna : Mangpha Tg. Kham Suan Mang (Hatlang beh) kum 56\nNext: Dahna Pulakna : Mangpha Tg. Kam Mun Mang, Kum 15 (Hatlang beh)


url: =US gamsung khualzinna pawlkhat – 42 :: ZOMI DAILY\nposted on 13 February 2016 at 8:00 am Lomkholna: Article, Awnzapau\nWorld Trade Center – Twin Tower (Alui)\nTu’n om nawn tase kei leh theih dingin kilawmsa ka hih manin a thu tawm kong gelh hi. Kum 1960 kum sawng lai in Japante Minoru Yamasaki in design a suaih hi a, a gikna a nemtuamna dingin a sunghawm/vang zawl leh khuamte zang (tube-frame structural design) in bawl hi. A nih tuakin inn dawl vekpi 110 ahihi. A dawl 107 na ah khuadakna ding observation deck bawl a, nisimin mi 80,000 in en uhhi.\nIh theihsa mah bangin kum 2001 September 11, ni in Al Queda migilo pa Osama bin Laden makaihna tawh American Airline Flight 11 leh United Airline Flight 175 te zatsak (hijack) in phulkham a, kangtum mang hi. A gei a pamah inn tampi a kang tum loh hangin kipuah thei kik ding bang hi lo in lam kik veve lohin aphamawh ahihi.\nTua mun mahah inn tampi a lam san laitak hi a, inn sangpi tower 5 leh a dang a kisiate munah a thak tampi mah lam ding om lai hi. A man siangna dingin kum tampi mah sem lai dingin ka um hi.\nA lui tawh kisai athu atomin:\nConstructed 1 WTC (1966-72)\n2 WTC (1966-73)\nAntenna/Spire 1 WTC 1,727 ft\nRoof 1 WaTC 1,368 ft\n2 WTC 1,362 ft\nTop floor 1 WTC 1,355 ft\n2 WTC 1,348 ft\nFloor counts Both had 110 floors\nFloor area Both had 4,300,000 sqft\nElevator count Both had 99 elevators\nStructural Engineer Leslie E.Robertson Associates\nContractor Tishman Reality & Construction Company\nOwner Port Authority of NY and NJ\nAman khit kum khat sung bekmah America ah a sang pen hi a, tua zawh ciangin Chicago khua a om Sears Tower tun Willis Tower kici pen in ma-khelh pah hi.\nAkilam San leh Akilam Dingte\nNo Name Ht Floors Year\n01.Freedom Tower/I WTC 1,776ft 108 2011\n02.200 Greenwich Street/II WTC 1,350ft 79 unknown\n03.175 Greenwich Street/III WTC 1,255ft 71 2014\n04.155 West 57 Street 1,004ft 73 2012\n05.150 Greenwich Street/IV WTC 975ft 64 2011\n06.99 Church treet 912ft 68 2011\n07.The Beek Man 876ft 76 2010\n08.250 Greenwich Street/7 WTC 741ft 52 2006\n09.130 Liberty Street decision not settled yet\n10.Tower Verre 1,050ft 75 2013\n11.GiraSole 1,000ft 60 2013\n12.360 Tenth Ave 774ft 61 ?\nNote: One World Trade Center pen Freedom Tower zong kici thei kawikawi hi. Architecture/Limsuai pen Daniel Libeskind leh David Childs ahi uhhi. A inn sang tata teng kong at pak hi a, a khempeuh in kong hel nawn kei hi. Amau gammite a hauh dan pen a innlam uh ana khawl tuan hi lo in lam cihtak mahin ana lam thuahthuah mah na hi mawk uhhi.\nWTC pen khat bek a lam ding hi lo a, 4 tak alam ding ahih banah WTC a lui khat omna tengah Ground Zero Memorial and Museum ci’in One World Trade Center gei teng mahah lam pah hi. Tua kim tengah a lam lai ding inn tampitak om lai hi.\nLam Thak Ding A Nget San Laitakte\n01.Hudson Place Tower I 1,300ft 110 2015\n02.Manhattan West Tower I 1,216ft 66 2013\n03.Vornado Tower 1,198ft 60 2014\n04.15 Penn Plaza 1,198ft 62 2014\n05.Hudson Place Tower II 1,080ft ? 2015\n06.City Tech Tower 1,000ft 65 ?\n07.The New York Sky Garden Tower 937ft 54\nCih bangin 600ft pan a tungsiahteng lamna ding phalna ngah nai lo inn lianpi vive 21 bang om pah phot a, pawl khatte 2008 pek a man ding a kingaihsunte bang khensatna om thei naii lo in adiah hithiat (pending) zong om veve hi. Akiphal pahpah hi leh inn bang akumkumin kibehlap toto a kilam zihziah ding hi zaw lai hi. A inn lam dingte in innsang pipi lam ding a nget uh hangin, thu neite’n amau ngaihsutna a bulpi khat bel om peuhmah sam na ven cin, a mau deih tantanin lamsak lo in a sanna bang khiapsak thei zaw lai uhhi.\nTu leltak (2008) a New York City a innsangte inn 15 ciang a nuai a bang ahihi.\n01.Empire State Building 1,454ft 102 1931\n02.Bank of America Tower 1,200ft 54 2009\n03.Conde’ Nast Building 1,118ft 48 1999\n04.Chrysler Building 1,046ft 77 1931\n05.New York Times Building 1,046ft 52 2007\n06.American International Bld. 952ft 66 1932\n07.Bloomberg Tower 941ft 54 2005\n08.40 Wall Street 927ft 70 1930\n09.Citigroup Center 915ft 59 1977\n10.Trump World Tower 861ft 72 2001\n11.GE Building 850ft 69 1933\n12.Cityspire Center 814ft 75 1987\n13.One Chase Manhattan Plaza 813ft 60 1961\n14.Conde Nast Building 809ft 48 1999\n15.Metlife Building 808ft 59 1963\n2015 December kha a kisuaksak National Geographic magazine sungah a kilam thak ding vankhawh inn sangpite anuai a bangin na gelh hi. Hih a nuai ah en suksuk leng vankhawh inn sangpi vive New York khua sungah kibehlaplap in a kitung ngilhngelh thuahthuah ding ahihi.\n01.50 West – Condominium Tower 778ft – 2017\n02.42 Trinity Place 1,015ft 80 Not available\n03.80 South Street 1,018ft – NA\n04.125 Greenwich Street 1,356ft – 2018\n05.4 World Trade Center 977ft 64 2014*\n06.3 World Trade Center 1,079ft 80 2018\n07.2 World Trade Center 1,323ft 80 2020\n08.30 Park Place 937ft – 2018\n09.111 Murray Street 950ft – 2018\n10.56 Leonard Street 821ft – 2016\n11.15 Hudson Yards 914ft – 2018\n12.3 Manhattan West 702ft – 2017\n13.30 Hudson Yards 1,268ft 90 2019\n14.3 Hudson Boulevard 1,034ft – 2019\n15.Hudson Rise Hotel 720ft – 2017\n16.One Vanderbilt Place 1,514ft 63 2020\n17.520 Fifth Avenue 920ft – NA\n18.100 East 53rd Street 715ft – 2017\n19.53 West 53rd Street 1,050ft 82 2018\n20.425 Park Avenue 893ft 47 2018\n21.432 Park Avenue 1,396ft 88 2015\n22.Central Park Tower 1,550ft 99 2019\n23.1 Park Lane 1,210ft – 2020\n24.520 Park Avenue 781ft 51 2017\nPrevious: Zomite lungtang sungah suahtakna khaicii kivawh ta ~ Zam Sian Suum\nNext: A thubek a tawntawn lamlam loding ~ Evan. Suangh Dal


url: =Laithiangtho (Daniel 7-8) ~ Thu Tatuam (Siyin News)\nLaithiangtho (Daniel 7-8)\nWednesday, August 05, 2015 Laithiangtho Dokna No comments\n1. Nganhing li teng sia koisung pan pusuak ziam?\na. Senneal ngam sung\nc. Meei sung\n2. ____ in “Tho in sa na neak zawk zaza ne in!” ci hi.\na. Pawlbeam taw akibang sia\nb. Vom taw akibang sia\nc. Tawpi taw akibang sia\n3. Nganhing a lina sia kithatlum a, ___ah kivawk in kisucip hi.\nc. meikuang sung\n4. Nganhing lian lite sia leitung ah a piang tu ___ahi hi.\na. kialpi lite\nb. kumpi ngam lite\nc. ngalpi lite\n5. ___te sia , kumpi ngam uk tu kumpi sawmte hi.\na. Tha nei tawpi\nb. Kii sawm\nc. Mei kang mun\n6. Kumpi dang khat in, ___tu aa, Pathian ii mihingte vawtsia tu hi.\na. ki thumaan sak\nb. mihing ngilote kaikhawm\nc. kumpi thumte lawnthal\n7. Bang ngunhui ah tuutal khat ding ziam?\n8. Nitumna sang pan keal sia ___ mama hi .\na. ataai manlaang\nc. a mealhoi\n9. Ni bangza sung nitak le zingsang biakpiakna kivawt ngawl tu hi.\na. 1150 sung\nb. 1000 sung\nc. 666 sung\n10. Kii nii a nei tuutal sia ___ ngamte ci nopna ahi hi.\na. Media le Persia\nb. Egypt le Media\nc. Babylon le Assyria\n11. Keal sia ___ kumpi uk ngam ci nopna hi.\n12. Kumpi ukna ngamte a bokuan ciang bang taw ki uk tu ziam?\na. Ngual theamna taw\nb. Thuman thutak\nDANIEL IN A MUKHOL NATE SON (7:1-12:13)\nDaniel ii Nganhing Lite A mu kholna\n1Belshazzar ii Babylon kumpi a sep a kum khat kumin mang khat ka man a zanin mu kholna khat ka mu hi. Ka mang mat sia lai taw ka at a, tua zan a ka mu sia ka tepteena in 2hi bang ahi hi:\nMun theampo pan hui hong va a, tuipi mai seam ngawp hi. 3Tuipi sung pan nganhing lian li pusuak a, khat le khat kibang ngawl hi. * 4A masa bel sia tawpi taw kibang a, ahizong muvanlai khat bangin tha nei hi. Ka et laitakin a thate tong hi. Tua nganhing sia ki laamto in mihing bangin kiding to sak hi. Taciang ama sia mihing ngaisutna kipia hi. *\n5A niina nganhing sia a nung peangte taw a ding vompui khat taw kibang hi. Ama in a hate taw telngu thum pu a, awnging khat in ama tungah, “Tho in sa na neak zawk zaza ne in!” ci hi.\n6Ka et laitakin pawlbeam taw a kibang nganhing khat kilangh a, ahizong a nungzaang ah vacim tha taw a kibang tha li om in lutang li nei hi. Thu nei mama khat in kimu hi.\n7Ka et lalai le, nganhing a lina kilangh hi. Ama sia vang nei a lauhuai in kiitak huai hi. A mat sate sia a thik ha lian taw khimtham in tua zawkciang tuancil hi. Nganhing dangte taw kibang ngawlin, ama in kii sawm nei hi. * 8Tua kiite ka et laitakin, a dang kiite sungah kiino khat hong poto ka mu hi. Tua kiino in tua munah a om sa kii thumte phulkeak hi. Hi kii in mihing mittangte le kiphatsak mama na kam a pau kam khat nei hi. *\nA tawntung A nungta khat ii Mu kholna\n9Ka et laitakin kumpi tokhumte hong kikoi hi. A nungta tawntung mihing khat sia tua kumpi tokhumte khat tungah to hi. A puante vuuk bangin paak a, a sam sia tuumul taw kibang hi. Meikuang leangmui tungah a kinga a kumpi tokhum sia, meikaang a, * 10tua mun panin meikuang a kipee in hong puasuak hi. Ama ii naseam tu in mihing tul tam mama tua munah om a, ama mai ah mihing mak tam mama ding uh hi. Thukhen natu hun kipan a, laibute kihong hi. *\n11Ka et laitakin tua kiino ii kiphatsakna kam a papau ka za thei lai hi. Ka et lalai ciang nganhing a lina sia kithatlum a, a luang sia meikuang sungah kivawk in kisucip hi. 12Nganhing dangte ahile a vaangletna kilaak sak a, ahizong a nuntak lai natu hun ciangtan khat kipia hi.\n13Hi mu kholna ka mu ni zanin mihing taw a kibang khat ka mu hi. Ama sia meeikaai in kiim uum in ka kung hong neak a, taciang a nungta tawntung pa kung zuanin tua pa taw kimu hi. * 14Mi namcinte, minam tatuamte, pau nam tatuam paute theampo in ama ii na a sep natu in ama sia thu neina, upatna le kumpi vaangletna kipia hi. A thu neina in a tawntung in kip tu a, a kumpi ngam ukna bo ngei ngawl tu hi. *\nMu kholnate A Khiakna Kison\n15Ka mu kholnate in hong patau sak a, ka thin ngim mama hi. 16Tua munah a ding mihingte khat kungah ka pai to a, hite theampo ii khiakna hong son natu in ka dongh hi. Taciang ama in a khiakna hong son hi. 17Ama in, “Hi nganhing lian lite sia leitung ah a piang tu kumpi ngam lite ahi hi. 18Taciang A lianbel Pathian ii mihingte in kumpi vaangletna nga tu a, a tawntung a tawntung in keam tu uh hi,” hong ci hi. *\n19Taciang a dangte taw kibang ngawlin kiitak huai mama a, a mat sate sia a taungo peangcin le a thik ha taw balneen in a tuancil nganhing a lina ii thu sia ka he nuam kan lai hi. 20A lu tung a om kii sawmte ii thu le a zawkciang hong poto a, kii thumte a pukvawk sak kii sia ii thu ka he nuam hi. Ama in mittangte le kam khat nei a, kiphatsak mama na kam pau hi. Ama sia a dangte khat papo sangin kiitak huai zaw hi.\n21Ka et laitakin, tua kii in Pathian ii mihingte do in zothal hi. * 22Taciang a nungta tawntung mihingpa hong pai a, A lianbel Pathian ii mihingte ngumin thu khen hi. Pathian mihingte ii kumpi vaangletna a nga natu hun hong theng zo hi. *\n23Hi sia keima tungah hong kison a khiakna ahi hi: “Nganhing lina sia leitung ah a om tu kumpi uk ngam lina hi a, kumpi uk ngam dangte theampo taw kilamdang tu hi. Ama in leitung buppi sutham in tuancil tu hi. 24Kii sawmte sia tua kumpi ngam uk tu kumpi sawmte hi. Taciang kumpi dang khat hong piang tu a, ama sia a om masate taw kilamdang mama tu a, kumpi thumte lawnthal tu hi. * 25Ama in A lianbel Pathian sia sonsia tu a Pathian ii mihingte vawtsia tu hi. Ama in amate ii biakna taw kipawl thukham le poai vawtna hunte kheal sak tu in hanciam tu a, Pathian ii mihingte sia ama ii khut sungah kum thum le kumlang om tu hi. * 26Taciang vantung thukhenna om tu a, ama vaangletna laak sakin, ama sucip dipdeap tu hi. 27Leitung kumpi uk ngam theampo ii vaangletna le letna sia A lianbel Pathian ii mihingte tungah kipia tu hi. Amate kumpi vaang sia bo ngei ngawl tu a, leitung ukna za a neite theampo in amate thu ni in a na seam tu uh hi,” hong ci hi. *\n28Hi sia, thu tepteena ii tawpna ahi hi. Ka lau mama hu in ka mai daang a, thu theampo keima thin sung bekah ka koi hi.\nDaniel ii Tuutal khat le Keal khat A mu kholna\n1Belshazzar kumpi a sua zawk a kum thum kumin a nii veina mu kholna ka nei hi. 2Ka mu kholna sungah thakhat in Elam ngamkhen sung a ki uumcip Susa khuapi sungah keima le keima ka kimu hi. Keima sia Ulai ngunhui ah ka ding a, 3tua ngunhui ah kiisau nii a nei tuutal khat ka mu hi; a kii khat sia a dang sia sangin sau zaw in thak zaw hi. 4Tua tuutal in a kiite taw, nitumna sang, saksang le thangsang a sik kakoai sia ka en hi. Nganhing dangin tho zo ngawl a, a khut sung pan suakta zo ngawl hi. Ama sia a uk bang po ngamta in kisa thei hi.\n5Bang a ci nopna ahi tam maw ci in lungmang a ka om laitak, nitumna sang pan keal khat hong tai vingveng a, a tai ngang mama ahikom a peang in lei zongh pha ngawl hi. Ama in a mitte kilaklaw ah a kician mama kii khat nei hi. 6Ama in ngunhui ah a ding ka mu tuutal sangah pai in, a tha nei zaza taw tuutal sii hi. 7Keima in tuutal a sik ka en hi. Ama sia a thin uuk mama ahikom, tua tuutal sii ngawp in, a kiite nii taltan sak hi. Tuutal in a nan zawk natu thangui thatang nei ngawl hi. Ama sia lei denna in kinei a, kituancil in, a hun zo tu kuama om ngawl hi.\n8Tua keal sia kisa thei va-ial a, ahizong a thahat bel laitakin a kii taltan hi. Tua a kii pona munah a kician mama kii li poto a, tuate in mun tatuam tek kawk uh hi. 9Tua kii lite sung pan, khat sung pan kiino khat po a, a vaangletna in thangsang le nisuana sang le Kamciamna Ngam sangah ngam keak hi. 10Ama sia vantung ngalkapte, aksite mama do zawk natu in thahat a, pawlkhatte leitung ah lawn suk in tuancil hi. * 11Ama in vantung ngalkap Maangpipa ngangawn langpan in ama tungah nisim a kipia biakpiaknate khaamin Biakinn susia hi. 12Tua munah nisim biakpiakna a piak luangin mihingte in khialna vawt uh a, biakna maan sia lei ah lawnthal uh hi. Tua kii in a sepna theampo ah maa tun hi.\n13Taciang vantung lalang khat in a dang khat ii munah,“Mu kholna sung a a kimu hi thute bangtan vei khua ngei lai tu ziam? A kiihuai khialna in nisim biakpiaknate bangtan vei khak tu ziam? Vantung ngalkapte le Biakinn sia bangtan vei kituancil tu ziam?” ci in a dok ka za hi.\n14A dang vantung lalang in, “Ni 1150 ngei tu a, tua hun sungah nitak le zingsang biakpiakna kivawt ngawl tu hi. Tasia zawkciang Biakinn sia a ngeina bangin kipua kik tu hi,” ci in a zo kikna ka za hi.\nVantung lalang Gabriel in Mu kholna ii A Khiakna son\n15Mu kholna ii a khiakna tel nuam a ka hanciam laitak, tha khat thu in ka mai ah mihing khat hong ding hi. 16Ulai Ngun ngal pan bia puina aw khat ka za a, “Gabriel awng, ama ii mu sia ii a khiakna ama tungah son in,” ci hi. * 17Gabriel hong pai in ka kungah hong ding a, lau mama ka hikom lei ah ka puk hi.\nAma in kei tungah, “A thi thei mihing awng, a khiakna tel in. Na mu kholna sia leitung bo natu thu taw kisai hi,” hong ci hi. 18Ama ii thu a son laitakin butthi in lei ah ka puk hi. Ahihang ama in hong phong to a hong ding sak kikin, 19ama in, “Pathian thin uukna hangin hong piang tu thute kong lak hi. Mu kholna in hun bo natu lakna ahi hi.\n20“Kii nii a nei tuutal na mu sia Media le Persia kumpi uk ngamte ci nopna ahi hi. 21Keal sia Greece kumpi uk ngam ci nopna hi a, a mitte kilaklaw ah a po a kician kii sia kumpi masa bel ci nopna ahi hi. 22A kii po masa bel sia a tal zawkciang a po kii lite sia, a kikhen zawkciang hong piang tu kumpi ngam li a ci nopna ahi hi. Ahihang tua ngam lite sia a masa bel kumpi uk ngam za in thahat ngawl tu uh hi.\n23“Tua kumpi ukna ngamte a bokuan ciang ngilo mama uh ahikom amate daan kipia tu hi, taciang ama thu bek thu a sa, siatna nguicing a vawt le ngual theam thei kumpi khat piang tu hi. 24Ama a thahat tu a, ahihang ama ii thahatna hi ngawl tu hi. Ama in a lauhuai siatna piang sak tu a, a sep theampo zo tu hi. Ama in mihing thahatte le Pathian ii mihingte susia tu hi. 25Ama sia thimthel pil ahikom ngual theamna taw in a maa tun tu hi. Ama kiphasak tu a, hil khol ngawlin mihing tam mama susia tu hi. Ama in kumpite sung pan a lianbel Kumpipa ngangawn langpan tu a, ahihang mihing thahatna zangh ngawlin ama ki susia tu hi. 26Nitak le zingsang biakpiakna thu taw kisai a, nang tung hong kison sa hi mu kholna tangtung tu hi. Ahihang hi mu kholna thu a tangtun tu hun khua ngei lai tu ahikom tu in thuku in koi in,” hong ci hi.\n27Ka thin ngim in ni tam ma ka cina hi. Taciang thoto in kumpipa hong sawl ka nasep ka seam kik hi, ahihang ka mu kholna in ka lung hong mang sak a, ka teal zo bua hi.


url: =Kumpipa’ Thukham | Storacles of Prophecy | Amazing Facts\nMedia Library / Storacles of Prophecy / Kumpipa’ Thukham\nTua manin amau te in tha’ngsiah uh aa, ni 30 sunga kumpipa Darius simloh adangkhat peuhpeuh abia aom leh humpi kua sungah khiat theih nadingin Kumpipa in seal hong tup nading vaihawm sim uh hi (Daniel 6:7). Ahih hangin hih mite in, Daniel in a nuntaak sungin thunget khiam tuan hetlo dinga, pasian dang bia lo ding cih thukham (Paikhiatna 20:3) Pasian' thukham zuih dinga a khensatna ah kip takin om ding hi, cih zong athei uh hi.\nGenkholhna in, ni nunung ciangin Pasian' mite in Daniel mah bangin kua kumpi thu mang dinga, kua thukham zui ding cih khensatna nei ding uh hi, ci hi.\nLuke 16:17 Ahi zongin Thukham a neupen themno khat nangawn a maiman' ding sangin van leh lei a man'than' ding olzaw lai hi.\nLate 111:7, 8 Ama nasepnate __________ amah thumanin citak a, a thupiaknate muan'taak mahmah hi. 8A tawntungin tuate kip ngitnget a, thuman leh thutang tawh zuih ding ahi hi.\nThukham tungtawnin mawhna pan hong hon ding Honpa kisam ih hih lam kiphawk thei ih hih manin Dawimangpa’ in thukham mudah mahmah hi. Roman 4:15 “Thukham om kei leh mawhna aom kei hi.” Thukham in kuamah hong hon theilo hi, Pasian' kicinna leh mihingte mawhna hong lak bek hi.\nPasian' Thukham Sawm hi tua sungah, “Haza kei in”(Paikhiatna 31:18; 32:16) ci-in Pasian khutme tawh kigelh ahih manin mawhna hi cih ih thei hi. Thukham Sawm lakah khatpeuh akhial mi in daan thuak ding hicih ih thei hi. Tua manin Pasian thukham pen “zai” (Late 119:96) leh “hoihkim” (Late 19:7). “Mite zuih ding hi.” Thuhilhsia 12:13. Ih mawhna hangin ih lunghimawh leh Honpa ih zon hong kul ding hi. Mawhneite adinga Zeisu hong kisamsak thukham pen dawimangpa in muhdah phadeuh hi bang hanghiam cih leh Zeisu zuan leng Amah in hong hon iin hong maisak ding lam dawi in thei hi.\nRevelation 14:12. Pasian' thupiakna zui-in Jesuh tungah a citak Pasian' mite-a' dingin thuakzawhna kisam hi.\nRomans 8:3, 4. Mihingte thahatlo ihih manin Thukham in a hih zawhloh thute Pasian in a hihzo hi. Mawhna a beisak theihna dingin mihingte sunga om mawhna tungah thu a khenna-in ama Tapa hong sawl a, amah pen mihingte' mawhna lungsim mah a nei-in a hong pai hi. 4Eite' deihna __________ nungta loin Pasian' Kha Siangtho' deihna __________ a nungta eite sungah Thukham' deihna teng a kicin' theihna dingin Pasian in a Tapa a hong sawl ahi hi.\nThu Hilhkikna 4:13. Thupiak Sawmte ahi note' hih dinga hong thupiak ama __________ note' tungah hong gen a, amah in suangpeek nih tungah tuate a gelh hi.\nRomans 6:15. Eite pen thukham' uk hiloin Pasian' hehpihna in hong uk ahih manin mawhna i gamta kei ding hi.\nZeisu in thukham palsat a mawhna bawlte mawhna amaisak khitciangin thukham zui ding mah iin hilh kik hi. Zeisu' maisakna thupha a phawk thei te in midangte sangin Zeisu nungzuih ding lunggulh zaw uh hi.\n1 John 5:3. Pasian i it ciangin ama thupiakte a zui ihi hi. Eite-a' dingin ama thupiakte zuihding a haksa lua hilo hi.\nJohn 15:11. Note hangin kei ka lungdam theihna ding leh note' lungdamna a cingtaak a suahtheihna dingin hih thute a hong gen ka hi hi.\nProverbs 29:18. Pasian' lamlahna a kizuih lohna __________ gamsung mite pheengtat gawp uh hi. Pasian' thukham a zui mite ahih leh a lungdam uh hi.


url: =WDT750SAKZ 24 in. Top Control Built-In Tall Tub Dishwasher in Fingerprint Resistant Stainless Steel with Third Level Rack - Black Friday\nWDT750SAKZ 24 in. Top Control Built-In Tall Tub Dishwasher in Fingerprint Resistant Stainless Steel with Third Level Rack\nHome / WDT750SAKZ 24 in. Top Control Built-In Tall Tub Dishwasher in Fingerprint Resistant Stainless Steel with Third Level Rack\nArticle number: 01810


url: =Start Over You searched for: Subject Newsletters ✖Remove constraint Subject: Newsletters Subject Neighborhood and Community Associations ✖Remove constraint Subject: Neighborhood and Community Associations Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Names The New York State Tenants and Neighbors Coalition ✖Remove constraint Names: The New York State Tenants and Neighbors Coalition


url: =Lungkhamna in hongguat pumpi gimna nam (7) ~ Hau Lun :: ZOMI DAILY\nposted on 4 August 2018 at 10:42 am Lomkholna: Haulun, Health, News\nLungkhamna in hongguat pumpi gimna nam (7) ~ Siama Hau Lun\n1. Thau-vatna (ahkl) gawng-vatna (Unusual weight change)\nLunggim luatna-in pumpi sungah cortisol hormone hong tamsak hi. Tua hormone in a thau dat, sa dat leh carbohydrate te pianzia hong nawngkai sak aa pumpi thau-vatna (ahkl) gawng-vatna hong piangsak thei hi.\n2. Pumpi vun tungah a bawk a thak a san a phual tuamtuam posak thei\nLungkhamna na thuak ciangin na pumpi pan Histamine hong pusuak hi. Lungkhamna in na pumpi natna dalzawhna tha zong kiamsak ahih manin tua histamine te do zolo aa pumpi ci tungah a phual tuamtuam hong pothei hi. Nidang aa na zat ngeingei maiza te, khutsawpna tuite na vun in thuakzo lo-in hong san hong phual sak thei hi.\nLungkham ciangin pumpi sungah hong tam deuh Cortisol hormone pen hong tam semsem leh lungsim palang sak aa ciapteh zawhna tha hong kiamsak hi. Lungkiatna zong piangsak hi.\n4. Lutang nasak (Headache)\nLungkham luat hun ciangin pumpi satakte hong ton aa lutang na sak hi. Lu phel lang natna piangsak nuam deuh hi.Satai na zong piangsak thei hi.\n5. Gil na sak\nLungkhamna-in angawi na acid tui te tamsak hi. Tua acid hong tam hangin dipsa sak, gilpi sungah huih tamsak sungpuakna hong thuaksak thei hi. Gangawi manlang lua ahih manin satai thei hi.\n6. Sam pulh sak (Hair falling out)\nLungkham luatna hangin natna dalna tha hong kiam ciang sam aki pan pumpi mul hong pulh thei hi.\nLungkhamna-in pumpi natna dalna tha kiamsak ahih manin natna lungno tuamtuamte hong lut baih deuh hi. Hun sawtpi sung cisa, bukkhuh natna hong thuaksak thei hi.\nMore: Lunggimlelh-natna (Stress) thuak-in na omkha hiam?\nLungkhamna tawh ki dim leitungah lungkhamna na do zawh nading nang leh nang bekin na hanciam theih ahi hi. A piangsa thute ah a hoihlam aa ngaihsut zawhna, an hun marn in nekna, ihmut cimsakna leh khut leh khe tangin exercise bawlna in lunggimna hong noptuam sak thei hi. Ref: Prof: Dr. Chit Mg/ Siama Hau Lun\nPrevious: ZAM Thupuak :: 05 Aug 18 (UN Card Renew tawh kisai)\nNext: Singapore, Neil Road lampitung aom Coffee Shop khat meikang


url: =Khangno le ka Sunmang ~ Dal Sian Pau :: ZOMI DAILY\nposted on 1 August 2016 at 8:56 am UTC+9:30 Lomkholna: Article\nKhangno pen mangkamin, “youth or young people” kici hi. Akum simin, kumsawm le nga panin kum sawmlilenga ciang huam thei hi. Leitungah, khangnote pen sepna, bawlna namtuam ah a minamte, kingakna, kinepna le mailam khantoh nadinga khuamkip muanhuai bang a, belh le suante ahi uh hi. Tua ciangin, ‘Ka sunmang’ pen ‘mangkamin’ “In my dream” cihna ahi hi. Hih taka, “Ka ngaihsutzia” zong kici thei hi. A thulu in leitungbuppi a, khangnote huam a, ka gennopna panin “Zomi Khangnote le ka sunmang hiam, ka ngaihsutzia mailam ah” cih ka gennoppi pen ahi hi. Hih tawh kisai-in thuluke tuamtuam i zatma-in mikangte paunak khat na lungsim sungah koihmasa in, hihlai simciat dingin ngaihsutna kong sung nuam hi. Tua paunak pen “You are the builder of a nation,” cih phawk ni. Nang pen “minam le gam kempa na hi hi,’’ ci-in kingaihsutna nei in.\n1. Zomi khangnote aw, Khanglo in\nLeitung ah minam khat in khantohna a neih ding ciangin piteek, puteek, nu le pate tung panin kipan masa ngei lo a, khangnote tung panin kipan hi. Tua ahih manin, kumzalom sawmnihlekhat a beima-in Zomi Khangnote aw bang ngaihsutna nei-in maciang suan dingin, na ngaihsun hiam. Nang le nang na kidong in. Hih kumzalom sunga na ngaihsutna pen a ngaihsunsun hi lo ding, a semkhia hih sawm in. Tua hileh nang bek a khangto hi lo dinga, na minam a khangtosak na hi ding hi. Bang ah khangno khat in khantohna nei ding i hiam. Khantohna namkim genkhin zo lo ding hi hang. Itna tawh khantohna le Zomi buppi khantoh nadingin hiang tuamtuam panin “ke’n bang sem leng,’’ ci-in khat leuleu in zong “ke’n bang sem leng …” ci-zel lehang, i mi, i sate sungah, a zawng, daipamte khempeuh kem zo ding hanga, Zomi khangno khanglo in cihna panin a khanglo kisuak ding hi.\n2. Zomi khangnote aw, Zopau zang ngam in\nKa sunmangin ka ngaihsutsut ciangin Zomi Khangno khat in lungsim sungah a phawkhuai pen Mikang khatpeuh khualzin gamvakin a om ciangun amau’ pau “Mangpau” bek zang uh a, midang pau zangtheiphial leh zong zang vet lo uh hi. Tua bangin a om manun Mikangpau pen tuhun khang sungah leitung pumpi’ pau suak hi. (International Lingua Franca). Tua ciangin Paunak khat in bangci hiam cihleh “Language is Identity,” ci-a ke’n bel “Language is one and formost identification of each languages.” Tuhun khangnote aw Zopau hangsansak ni. Leitung gamtampi ah tengta hanga Zomite pen mi mawkmawk banga kingaihsut hun nawn lo hi. Pau awsuah kician khat zang setset, paukhiat ziahziah hun hita hi. Kawlgama Zomite in Kawlpau, Luseipau le Paudangte sangin Zopau (Tedim) pen mite lakah zangkhia sensen ta ding hi hang. Bazal (Zii) kai ciangin, Sai-ngak ciangin, Hotel ngak ciangin, Kawlezi (College) i pai ciangin, Univalsiti (University) kah ciangin, Hotel ah i om ciangin, Zato-inn ah na sem in, Zato kah ciangin, ka sunmang ka ngaihsutna bang hileh Zopau (Tedim Awsuah) tawh mi hopih masa ding hi hang. Na pau zumpih kei in. Na pau hangin Pasian in hong lamto nuam a, i pau pen a zang dingin Pasian in hong bawl hi a, Pasian in mi’ pau i siam mana hong pakta hi lo hi. Zopau (Tedim Awsuah) a i pau ciangin Pasian lungkimzaw hi cileng kikhiallokha ding hi. Na pau hangsansak in.\nIndia gam, America gam le gamtuamtuama om Zomite’n zong minam neu i suahloh nadingin Zopau (Tedim Awsuah) mah zangin minampi suahsawmin mabang pat hun hita hi. Minam dangte’n hong khennen zawhloh dinga lungsim i neih ciangin nation kihi pan ding hi. Gam tuamtuama om Zomi Khangnote aw, Zopau zang ngiatngiat ni. Zopau hangsansak ni. Hehna, thangpaihna i neih ciangin Zopau tawh paukhia, awngkhia bek hi loin, lungnop sinnop-a i om ciangin Zopau tawh mite (minam dangte) kiangah a pau ngam awngkhia ngam pau ziahziah ngam dingin Zomi Khangnote aw na pau (Zopau) hangsansak in.\nTua ciangin, nang Theologian khat na hihleh thugen mikhat hi ding na hih ciangin Kawlgam, Vaigam, tuipigal gamte ah na om leh zong, Mang Lai Siangtho zang masa loin Zo Lai Siangthote mah zang masa inla, tua ciangin Mangkamin letkhia/mang Lai Siangtho tawh simin, nang Zomi Khangno khat Theologian na hihleh, na Zopau zahpih kei inla, hangsansak in. I pau in thupha a ngahtheih nadingin zat tam leh minam dangte’n a zak tamsak mahmah ding kisam hi. Na pau na zahpihleh nanglenang a kizahpih suak ding na hih manin, mangthang ding hi teh. Minam mangthang i suahloh nadingin i omomna, i sepnana, i tennana ah, zat hamtang ding hanciam ni. Na pau (Zopau) hangsansak in.\n3. Zomi khangnote aw, Zongeinate le Zongeina puante\nMinam dangte’n hong zatpih dingzah in, silhin, zangin, tualtelsak ding hi hang. Zomi khangno khat na hihleh Zongeinate, Minam dangte’n hong dot ciangin, a gen thei dingin thei inla, na theihlohte Zomi a theite kiangah dot ding hanciam inla thei in. Gtn: Leitung ah minam a mangthangte pen a ngeina uh a thudonlote le a theilote ahi hi. Zomi khat in, a mangthang ahih nop keileh, Zongeinate le Zopau Zopuante a letkip nakleh mimangthang kisuak lo ding hi. Zongeina ah zuhawm, sahawm nopni, dahna, kiteen, kipinate in, zatzia tuamtuam kinei-a, tuate, Zomi khangnote aw, kankhia-in zuih ding hanciam ni.\nZomi khangnote aw Zopuante, i tenna, i omna, i sangkahna, Kawlezi kahna, Univalsiti kahnate ah “tualtelsak ni”, Silh ngam ding hi hang. Mite hong simmawh nadingin zang lo leuleu ding hi hang. Bang hang hiam cihleh, Pasal puante gen ni.\nHih Tangcing puanza pen numei in silh mawkmawk ding hi lo hi, cih phawk ni. Khanglui lai-in, Pasal khempeuh in silh thei lo hi. Sahang, Sai, Humpi le galman, saman, gal-ai, sa-ai, tang-ai, a tongte bek in silh in, a sih uh ciangin, keng thei uh hi. Tuhun ciangin, hih a tunga kigente hun hi nawn lo ahih manin namthumin khen ni. Siamsinna lam ah, Tan sawm zawh ciangin silhin, nektai-in zangin, Lai Siangtho sang mante G.Th tungsiah in zangin, silh in, sum zong pai zongte zong, ahau a min dawkdeuh, veng sung Hausa upa, Biakna pawlpi upate in silh in, pasal khempeuh in silhmawk kei lehang kilawm in, mite in (minam dangte) hong simmawh lo ding. Zogam le Zomite tennana ah minam dangte in paizia, ngeina a lenkip Minamin hong thei kawikawi ding uh a, zahtakna hong pia in, minam vangnei kisuak ding hi.\nHih puanlaisan zong numei in hong silhpih kei hen. Zomi pasal khempeuh in silhtheih ding (common traditional cloth) puanza ahi hi. Sihna nopna pawite ah pasalte’n silh ding hoih hi.\nZopuannak pen pasalte bek mah in silh ding kilawm hi.\n(a) Puandum, (b) Khephiau, (c) Zonik, (d) Zonikvom, adangdangte numei puan ngeinate pen Pasal in pheituamin zat hetloh ding ahi hi. Pasal na hih leh zang vet kei in. Numeite in zong Zonik, Zonikvom, khephiaute pen nik ahih manin puan-ak khawngin khui a, silhloh ding ahi hi. Silh ding numei ngeina puan om hi cih phawk ni. En hoih i sak hangin minam dang Zongeina a theikha kiukiaute’n i minam hong simmawh ding hi. Kidawm ni. Zongeina le Zominam puante, a zat nading mun le ahihna bangin Zomi khangnote aw, zattheih sawm in, silh in, zun in, zang ni.\nZomi Khangnote aw, ihihna zahpih lo ding, mite lakah Zopau, Zongeina le Zongeina puante a zang ngam dingin, lungsim hanciamna belin nei ni. Minam dangte kisimmawhsak lo, e’n zong minam dangte simmawh lo ding hi hang. Mi’ pau zang masa loin Zopau zat masak ding hanciam ni. Mi’ pau siam ding kisam masa lo-a, Zopau siam ding hanciam ni. Hih thu phawk in, ”Zopau siam masa loin, minam dang’ pau kisiam thei lo hi.” Zomi Khangnote aw, lungsim kikhat in, maciang suan ding hi hang.\nPrevious: Khual ah sih ciang… ~ J. Thang Lian Pau\nNext: Aung San Suu Kyi India ah hawhsawm


url: =Suukyi :: Page 2 :: ZOMI DAILY\nMigilo te suamnop sazian ah Suu Kyi kihel ahih manin Security kikhanding\nposted on 4 August 2016 at 12:10 pm Lomkholna: Myanmar, News, Sawltak, Suukyi\nKawlgam President Office’s Spokesperson Zaw Htay ii genkhiatna ah ISIS te muitumna sazian sungah Aung San Suu Kyi zong kihel cih Malaysia pan kiphuangkhia ahih manin, State Counselor Aung San Suu Kyi …\nContinue Reading about Migilo te suamnop sazian ah Suu Kyi kihel ahih manin Security kikhanding →\nposted on 1 August 2016 at 9:40 am Lomkholna: Myanmar, News, Sawltak, Suukyi\nIndia External Affairs Ministry Spokesperson Vikas Swarup in agenkhiatna ah Aung San Suu Kyi pen India ah hawhding lunggulhna nei ci'n Thursday ni Media Briefing aneihna ah genkhia ih Indian Express …\nContinue Reading about Aung San Suu Kyi India ah hawhsawm →\nAung San Suu Kyi asawtlo in khualzinding: Malaysia leh USA\nposted on 30 July 2016 at 3:45 pm Lomkholna: Myanmar, News, Sawltak, Suukyi\nFree Malaysia te website ah asuahsakna ah Aung San Suu Kyi pen Malaysia ah maikha August khasung in hongzinding ci uhhi. Hih akhualzinsung in Malaysia gamsung aom Kawlgammi nasem te "Myanmar Migrant …\nContinue Reading about Aung San Suu Kyi asawtlo in khualzinding: Malaysia leh USA →\nposted on 5 July 2016 at 11:52 am Lomkholna: Malaysia, News, Suukyi, Thangboi\nMalaysia gam aa om kawlgam mite' vai a vanding in kawlgam thudotpi Daw Aung San Su Kyi maikha (August) ciang in Malaysia gam vapai ding hi ci'n social affairs minister U Thein Swe in gen …\nContinue Reading about Malaysia ah Aung San Suu Kyi →\nAsawtlo in Kawlgam hong makaihding in aki lamen mahmahta ahi Aung San Suu Kyi in nungkalsung akibawl ahi Literary Festival ah apulakna ah khangno te'n Internet tawh hun mawkbeisak lua uh …\nContinue Reading about Suu Kyi in “Khangno te’n Internet tungah hun mawkbeisaklua” ci →\nposted on 20 November 2014 at 1:30 pm Lomkholna: Myanmar, News, Sawltak, Suukyi\nSuu Kyi President a ngah khakding Myanmar Parliament Chief patau mahmah Myanmar's Constitution pen maikum Kawlgam General Election khit mateng kikhelna omloding hi ci'n Speaker of Parliament in …\nContinue Reading about Suu Kyi President a ngah khakding Myanmar Parliament Chief patau mahmah →\nSuu Kyi December khasung China ah hawhding\nposted on 5 November 2014 at 5:18 pm Lomkholna: Myanmar, News, Sawltak, Suukyi, World\nSuu Kyi maikhasung China ah hawhding Myanmar Opposition Leader leh Nobel Prize-winner ahi Aung San Suu Kyi pen maikhasung in China gamah Official Visit in zinding hi ci'n ama Party ahi NLD pan makai …\nContinue Reading about Suu Kyi December khasung China ah hawhding →\nUS te Blacklist Hotel ah US Secretary of State John Kerry giak\nposted on 13 August 2014 at 11:52 am Lomkholna: Myanmar, News, Sawltak, Suukyi, World\nUS te Blacklist Hotel ah US Secretary of State John Kerry giak US te'n Blacklist sungah akoihpa neihsa Hotel mahah Kawlgam azinpak ahi US Secretary of State John Kerry tungloh phamawh ahih manin, …\nContinue Reading about US te Blacklist Hotel ah US Secretary of State John Kerry giak →\nposted on 17 November 2010 at 10:25 am Lomkholna: Article, Biography, Hauzacin, Suukyi\nAung San tanu Suu Kyi na thei takpi hiam? ~ Hau Za Cin Kum 65 a pha Aung San tanu Suu Kyi (suh-cii ci-a sim ding) na thei takpi hiam? Tuma kum 21 sungah kum 15 ama inn ah kikhum cip in Nelson …\nContinue Reading about Aung San tanu Suu Kyi na thei takpi hiam? ~ Hau Za Cin →


url: =MSS 7: Sabbath Tona - Zomi Adventist Innkuan\nGermany; February 15\nGerman mi IT specialist Vincenzo Gallina in bang thu piang hiam cih theitel zolo hi.\nLeitung buaina khat khit khat kizom toto hi—9/11, Europe gam Sumzon sumzuak buaina, ngongtatna, le gam bel-a va-om mite’ buaina cihte a kipan siatna, buaina kidim den hi.\n“Na khatpeuh ki khial hi limlim hi.” Vincenzo in “leitung beiding hi ta in teh” ci hi. Gamvai tawh kisai-in deihtakin thu kan hi. You Tube panin zonggkhia hi. Aneu lai-a, akikhopna biakinn-ah hong kilehkik hi.\nVincenzo pen Sunday ni kikhopnate-ah pongmaan in kikhawm khol lo hi. Saturday le Wednesday ni kikhop khawngte-ah zong ki khawm neknek hi. Pawlpi makaite-in amah lunglut mahmah uh-a, siampi suak dingin deihsak mahmah uh hi. Vincenzo in nial hi. Amah pen leitung thupiangte bekah lunglut-a, nuntak siangtho lunggulh hi.\nA zonkhiatna tungtawnin, alungsim sungah thu thum lenkip hi. (1) bangthu bangla piang taleh thumaan lenkip ding, (2) mite’ tungah citak den ding, adiakdiakin ama’ pumpitung mahmahah citak ding, leh (3) agen bangin gamtading, cih ahi hi.\nLai Siangtho asimsim leh alungsim sungah buaina khat hong om hi. Alaisim pen telthei lo hi. Nitak khat, Lai Siangtho ahilhding Pasian in mi khatpeuh asawl nadingin nakpi takin thu ngen hi.\n“Topa Pasian aw, Na Kammal ka simsim hangin thei theilo kahih manin, ka lungmawlna hong maisak in,” ci hi.\nKhatvei You Tube sung hong tokkik leuleu hi. Tua leh Seventh-day Adventist pastor khat’ thugenna palsuk kha hi. A ngaih mawkmawk leh alungsim asukhakek khat om hi. Tua thugenpa in athugen khempeuh Lai Siangtho tungtawnin gen setset ahih manin paakta mahmah hi.\nSee also Dawi Gilote Hawlkhiatna\nA sawt loin, nisimin You Tube sermon nga ta bang ngai den hi. A lungsim sungah tua athuzak thakte pen, tuihuupna akeu gega leh tui akimuh ciangin ahuupkeu ziauziau bangin, lut ziahziah pah hi.\nNi sagih ni pen Lai Siangtho Sabbath ahihlam atheih ciangin, a khua uh, Colgne-a om, Adventist Biakinn-ah Saturday nite-in va kikhawm zel hi. Piangsak Pasian bia nuam hi. Pasian’ Thukhamte zuih zawh ding hi lo hi, ci-a Satan’ gennate a maanlohna teci pang nuam hi. Thumaan ahih nakleh koi mun koi gam hong tunpih zongin letkip ding khensat hi.\nA nulepate tawh damlai ahih manin, nuntak siangtho tawh tuam omding cihpen ahaksat lailam kithei hi. A nulepate’n an neek ma-in thu ngen lo uh hi. Sabbath ni in TV hongg lel uh hi. Sabbath tanh, athupina tawh kisai-in tawm hong lunghiang pian hi. Mate 2:27 sung aa, “Sabbath pen mite’ adingin akibawl hi-a, mihing pen Sabbath a’ dingin akibawl hi lo hi” cih hong ngaihsun hi. Tua banah, Paul kammal ahi, “Note, thukham’ nuai hi loin, hehpihna nuai-ah na om uh hi” Rom 6:14. Sabbath tanh hong khawl ta hi.\nKhat vei, Friday nitak nitum khit, Vincenzo in a computer a mekmek laitakin awging khat in, “Ka Thupiakte khat nazuih lohlam na kithei gige hi” ci hi. Vincenzo in, midangte’ tung leh ama’ tungah citak ding ci-a, a thugui letkep hong phawk kik hi.\n“Himah hi, Sabbath ka tangg kei hi. Tua tanh ding thupi taktak mah a hiam?” ci-in dongh kik hi. A nasep zom suak hi.\n“Thukham zuilo nahih lam, na ki thei hi. Tua na gamtat pen maan lo hi” ci hi.\n“Tua ahihleh hih Sabbath ni tanh ding thupi taktak maw leh” ci-in a Lai Siantho bu vom sabuai tung panin laamto kawmin Vincenzo in dongh kik hi.\n“Jesu in mihing pen Sabbath a’ dingin ki bawl hi lo, ci-hi lo maw? Eite thukham nuai-ah om nawnlo, hilo ihia?” ci hi.\nTua awging khawl nai lo hi.\nAtawpna ah, Vincenzo in Topa’ lamlahna ngen hi. A Lai Siangtho tawi kawmin Pasian kiangah dawnna kician ngen hi.\n“Sabbath tangg dingin hong deih takpi na hi hiam, Topa aw? Nang a’ dingin thupi takpi mah hiam? Hih khensatna ka neih nadingin, Nangma’ huhna ka kisam hi” ci-in thu a ngen hi.\nPasian’ dawnkikna pen Amahmah in na khatpeuh a sepkhiatna tungtawnin theisak ding hi, ci-in ngaihsun ahih manin, a Lai Siangtho etlohsa-in leem-a, a kawk khak na munmun Pasian’ dawnna hi dingin a ngaihsun hi. Vincenzo in a mitsinsa in a Lai Siangtho hong leem leh, Isaiah 58:13,14 hong kawk kha lian hi. A sim leh, “Note in Sabbath siangtho sakin, Keima’ ni siangtho ni-in na nasepna panun khawlin Sabbath ni pen deihhuai sa-in, Topa’ ni siangtho pen pahtawihuai na cih uh a, note in pahtawi-in note’ deih bang zui loin, note’ ut bang hih loin motpau loin na om uhleh, Keimah biakna hangin lungdamna na ngah ding uh a, leitung khempeuhah pahtawina kong ngah sak ding hi. Na pu uh Jakob tungah ka piak leitang luahin nuam na sa ding uh hi. Topa ahi keimah in hih thu ka gen khin hi, a ci hi”.\nVincenzo zong kah hong kipanta hi. Tua bang dawnna angah khit ciangin na zong semzo nawn lo hi. A computer khak-in a Lai Siangtho hong leem hi. Tua hun-a kipanin Sabbath tawh kisai lunghianna nei nawn lo hi. Sabbath zingsang ciangin biakinn ah paikik-a, tu-in Sabbath a tankik zawh kum 29 bang pha ta hi.\nTu kuata Sabbath 13na mission sumpi khenkhat tawh Germany gam Darmstadt khuapi-a Marienhohe Sangpi building te ki puahsak ding hi. Phaltakin nong piakkhiat manun lungdam mahmah hi.\nPrev post ZSL 7: Humpite Kua pan Vanmite Kua ah\nNext post Na Tate Uh Khris Kiangah Kha Un.


url: =Isaiah 1 | Siantongluan\nJudah gam kumpi ahi Uzziah, Jotham, Ahaz, leh Hezekiah-te hun lai-in Amoz tapa Isaiah in Judah gam leh Jerusalem khua tawh kisai a maangmuhnate:\nVantungte aw, na za un; leitung aw, na ngai in; bang hang hiam cih leh Topa in thu hong gen khinzo a, "Ka pattahsa ka tate in kei hong lehdo uh hi.\nBawng in amah a neipa thei a, la in zong a topa an piakna mun thei buang hi. Ahih hangin Israel in bangmah theilo a, keima mite in thei theilo uh hi," a ci hi.\nAh, a khial minam, mawhna in a nencip mite, siatna a bawlte suanlekhakte, a gamtatsia tapate! Amaute in Topa nusia khin uh a, amaute in Israel-te Siangtho Pasian simmawh khin uh hi. Amaute in lam khial khin taktak uh hi.\nBang hangin note hong kisat theihna dingin lehdo teitei na hi uh hiam? Israel aw, na lutang khempeuh liamma dim a, na lungsim leh na ngaihsutna gim mahmah hi.\nKhenuai-a kipan luzang dong nangawnin a cidamna mun omlo a, sanim gawpnate, meimapite, leh siluang liammate a om hi. Tuate pen a nai kisallo, kitunlo, sathau tawh zong kinomsak lo hi.\nNa gam uh khing a, na khuapite uh mei tawh kihal hi. Na muh tangpi mahun gamdang mite in na gam uh hong laksakin na khempeuh susia gawp hi.\nJerusalem khuapi bek omlai a, leenggui lo-a buk, tangmai lo sunga om hampheng bangin kuama donlohin kinusia a, a ki-umcip khuapi bangin kinusia hi.\nVanglian Topa in eite tawmno khat a nungta-in hong sit hi kei leh, eite pen Sodom khua bang khinin Gomorrah khua i bang khinta ding hi.\nSodom a uk mangte aw, Topa} thu na za un! No Gomorrah mite aw, i Pasian hihna na ngai un!\nTopa in hih bangin ci hi: "Note biakpiakna a tampite pen kei tungah bang hi leltak ahi hiam? Tuutalte leh ganhing thaute sathau tawh meihal biaknate ka kham ta hi. Bawngtalte, tuunote, leh keelte si tawh kei ka lungkim kei hi.\nKei mai-ah a kilaak dingin na hong pai uh ciangin hih bangin ka huangsung na tuatcil gawpna uh kuan hong deih ding ahi hiam?\nBangmahin a kimanglo piaknate hong paipih nawn kei un. Paknamtui halna ka kih hi. Khadet ni, Sabbath ni, leh thupi takin na kikhopnate uh mawhna tawh kidim ahih manin ken ka thuakzo kei hi.\nNote Khadet nite leh na pawite uh ka mudah hi. Tuate pen kei-a dingin vangikpi khat suakkhin a, tuate khempeuh ka puakna-in ka gim hi.\n"Thungenin na khutte uh nong zaak uh ciangin note kong en kei ding a, thu tampi na nget uh hangin ken ka ngai tuan kei ding hi. Bang hang hiam cih leh sisan tawh note khut kidim hi.\nNote kisil tawm un la, a siangtho-in kibawl un. Keima muhna-ah na gamtat siatnate uh paikhia-in, siatna na bawlte uh khawl un.\nGamtat hoih ding kisin un. Thumanin gamta un la, kinetniamna kheel un. Pa neilote hu un la, meigong numei panpih un," ci hi.\nTopa in hih bangin ci hi: "Tu-in hong pai un la, thu kikumkhawm ni. Na mawhnate uh puansan a bat hangin vuk bangin hong ngo ding hi. Na mawhnate uh si bangin a san hangin tuumul bangin hong kang ding hi.\nNote in utna lungsim nei-in thu na man nak uh leh lei pana piang a gah hoihte na ne ding uh hi.\nAhih hangin note in kei hong nialin na hong lehdo uh leh namsau in note hong vatmai ding hi. Bang hang hiam cih leh Topa in hih thu gen khinzo hi," a ci hi.\nA thutak, thutang tawh a kidim ngeisa khuapi, bangci-a a paktat numei tawh kibang ta ahi hiam? Ama sungah thumanna om ngei napi-in tu-in mi thatte bek a om ta hi.\nJerusalem khuapi aw, nguntang na bang ngei a, tu-in ahih leh ngunek na suakta hi. Leenggahzu limci na bang ngei a, tu-in ahih leh tui mawkmawk na bangta hi.\nNa uliante, mi lehdote hi a, gutate tawh a kikhawlte ahi hi. Mi khempeuh in sumgolh leh letsong a deih uh hi. Amaute in pa neilote panpihlo uh a, meigongnu thu amaute in sanglo uh hi.\nTua ahih ciangin, Topa, Vanglian Topa}, Israel-te Vanglian Pasian in hih bangin ci hi: "Ah, ka lang ahi note tungah ka hehna kong khahkhia ding a, ka gal ahi note tungah keimah in kong thuk ding hi.\nNote tungah na kong sem ding a, meikhukah haltui bangin na saamek teng uh tuikhia sakin, na kihelpih na nin khempeuh uh ka lakhia ding hi.\nA masa-a bangin na thukhente, a kipat cila bangin na upate ka koihkik ding hi. Tua khit ciangin nang pen thuman khuapi, thutak khuapi, hong kici ding hi," a ci hi.\nTopa thutang ahih manin Jerusalem khuapi honkhia ding a, a sungah a teng a kisik mi khempeuh zong a honkhia ding hi.\nAhih hangin a lehdo mite leh a khial mite kisusia khawmin Topa a nusiate pen kibeimangsak ding hi.\nBang hang hiam cih leh tawsaw kungte na biakna hangun note na maizum ding uh a, biakna huan na bawlna hangun zahhuai-in na mai uh san ding hi.\nBang hang hiam cih leh note pen a teh a vul tawsaw kung leh tui a ngahlo huan tawh na kibang ding uh hi.\nA thahat mipa pen patlom tawh kibang ding a, ama nasepna pen meiek suak ding hi. Kuamah in phelhzo loin amaute gel kangtum khawm ding uh hi.


url: =Sangai Festival 2014 Thupitak Kibawl\nNEWS Asia Pacific News Sangai Festival 2014 Thupitak Kibawl\nLast Updated on Tuesday, 25 November 2014 22:59\tWritten by Tongsan Admin\tTuesday, 25 November 2014 22:42\nIndia gam Manipur State sunga om Meitei minamte' ngeina pawi thupi pen khat ahi Sangai Festival 2014 pen Government of Manipur, Department of Tourism i makaihna tawh November 21-30,2014 sung Imphal khuapi ah thupitak bawl uh a, Nov. 21, 2014 (4:00Pm) hun in Mr. Okram Ibobi Singh (Chief Minister of Government of Manipur) in Zingmangpi (Chief Guest) hihna Pawi honna nei hi.\nTua pawipi ah Myanmar pan Pu Hong Ngai ( Chief Minsiter- Chin State) zong Zinmang zahtak (Special & Guests of Honour) in kihel a, President in Mr. Gaikhangam, (Deputy Chief Minister of Manipur State) pang in, Mr. Mairembam Prithiviraj Singh, (Parliamentary Secretary -Tourism/YAS, Manipur) leh M P Bezbaruah, member, North Eastern Council, Shilong Government of India te kihel ciat uh ci hi. Hih pawipi sim dingin Myanmar le Thailand pan khualzin mi tampi tak pai khawm uh cih kiza hi.\nTua banah November 25, 2014 nitaklam dak 4:30 in Churachanpur District Day’ zong Lamka Public Ground ah thupitak bawl uh a, tua laiah Dist. Level Officer khempeuh kihelkim dingin kicial hi. CCpur Dist. Day zat hun sungah Zosuante ahi; Kom Cultural Troupe (Koirentak); Hmar Youth Association; Young Mizo Association (Lamka Branch); Thadou Kuki Cultural Troupe (M.Songgel); Zou Cultural Troupe; TKSU, CCpur College leh Zomi Cultural Society te’n Cultural show lahna thupitak nei ding uhi.\nTumging le lasa siamte lam pan Musical Band/Artist lamah Six String Musical Band and Artist, ICI Central Choir, Muan Hangzo, Jenet Varte, Benny Khongsai, Eimi Achievers Song, Naemy Haokip leh Joicee Vaiphei cihte in zai ziahziah ci hi. Tua banah Ngeina van lahna (Traditional show) zong om ding a akihel dingte; Paite, Thadou-Kuki, Simte, Vaiphei, Zou, Hmar, Mizo, Chin (Zomi) Gangte leh Kom cihte kihelthei uh hi. DC/CCpur in welcome address genna nei a, CCpur dist. ai tangin Health Minister Phungzathang Tonsing in thugenna nei hi. Dr Chaltonlien Amo (Chairman, Hill Areas Committee) in lungdam thugenna nei cih kiza hi.\nSource : Zogam.com News


url: =Pate’ Pa Hihna Tungah Pate Pahtawina. Agelh ~ Kap Za Khai (Photoh) - Laibu Saal\nHome > Tun leh Zua Thu > Pate’ Pa Hihna Tungah Pate Pahtawina. Agelh ~ Kap Za Khai (Photoh)\nPate’ Pa Hihna Tungah Pate Pahtawina. Agelh ~ Kap Za Khai (Photoh)\nPate’ Pa Hihna Tungah Pate Pahtawina\nKum simin i bawlden Pate ni June 18, 2017 ciang pawlpite in kibawl ngeingai ding hi a, tua sungah i Pate vanlena piakna tawh ahi zongin, thulela tawh pahtawina tawh ahi zongin i hih theih zahzah tawh kipahtawi ngeingai ding hi. Nisim pen Pate ni in kingaihsun lel a, ahi zongin leitungbup in lung kituakin i pahtawi ni kineih pen a thupi mahmah ahi hi. Ms. Sonora Louise Smart Dodd in a pa’ itna a phawkna tawh Pate Ni bawl ding lunggulhna tungtawnin The Spokane Ministerial Association leh YMCA in na panpih uh a, amasa pen Pate’ Ni pen 1910 kum June 19 ni-in kibawlkhia thei bek tham loin US ah zong kinak bawl mahmahna tawh kizui-in US kumpi Doodrow Wilson in 1916 in Pate’ Ni bawl ding phalna na pia hi. Tua hun a kipanin tuni dongmah in Pate’ Ni kum simin a kibawl ahi hi.\nPate’ Pa Hihna Bulpi\nInnkuan sungah nulepa cih om a, Pa cih dinmun pen hanciam tawm thu tawh a kingah hi loin Pate’ Pa hihna bulpi khat hangin a kingah hi. Tua Pate’ Pa hihna bulpi pen Pasian ii na khempeuh tungah Pa hihna hang ahi hi. Pasian in a kipat cil-a kipanin vantung leh leitung piangsak, khuavak leh khuamial, ni leh kha, aksi, singkung lopa, ganhing tuamtuamte leh a tawpna ah mihing a bawlnate hangin, Amah pen na khempeuhte’ pianna ‘PA’ hong suak hi. A diakdiak in Adam a bawlna tungtawnin Pasian in amah pen mihing ii pianna, makai, leh nuntakna bulpi ahihna hong lak bek tham loin, Adam limlemel tungtawnin a kimu theilo Pasian’ hihna i muh teeltheih nading hong deih ahi hi. Atom in cile’ng Adam pen Pa Pasian i muh theih nadingin kietna limlangneu ahi hi.\nMihing Pa hih theihna pen Adam suan i hihna hang hi. Adam ii Pa pen Pasian ahihna tawh kizui-in Pasian geelna bangin innkuan sungah mihing Pa a om ahi hi: Topa aw, nang pen kote’ Pa na hi a, nangmah in tanglai pek pan kote a hong honkhia pa na hi hi (Isa. 63:16b). Paul in zong Pasian pen vantung a tung khinsa mite le leitungah a om lai mite khempeuh’ pianna i Pa Pasian (Efe. 3:14-15) na ci ngiat bek tham loin Pasian’ Tapa Jesuh Khrih leh leitung innkuan pa kizomzia zong hong telgen lai hi (Efe. 5:23-24; 1Kor. 11:3). Pasian pen Jesuh Khrih ii Pa ahih bangin Khristian khempeuh ii Pa ahih banah (Lk. 2:49; Rom 1:7), Amah in Jesuh Khrih pen thu khempeuh lutang ding bawl hi (Efe. 1:22). Tua ahih manin mihing ii Pa hihna bulpi pen Pa Pasian leh Jesuh Khrih ii na khempeuh tungah Pa hihna hang ahihna phawk ni. Pasian hang bekin i pate’ Pa hihna a thupi, a zahtak huai, a mannei ahi hi.\nPate Pahtawi Huaina\nPate pahtawi huaina thu tampi om hi. Lai Siangtho sungah ‘pa’ cih kihelna mun 940 bang kimuh theihna in pa kammal kilawh munna hi a, tua in pate thupitna leh pahtawi huaina hong kilangsak hi. Pate i pahtawi huaina thu tampi lak panin a thupizaw pawlkhat en ding hi hang.\n(1) A kammal ngiat in thupi hi:\n“Pa” cih kammal ngiat pen a samte’ kamah khum mahmah bek tham loin zong vaang nei mahmah hi. I pianna Pa banah i biak Pasian zong “PA” mah i ci hi. I thunget simin, “vantunga om kote’ Pa aw,” i ci den hi. Tua bang i cihsim lungnopna, lungmuanna leh kipakna i ngahciat a; hong piangsak Pa, a thunei pen Pa, i bulpi ahih manin Pa a ci ihi hi. Van leh lei a bawlpa Pa Pasian pen kam tawh genzawhloh zahin a thupi bangin leitunga i pianna pa zong thupi ahihna kimu thei hi. I pianna pate bangbang ahi uh zongin (pilna neilo, sumlepaai neilo, mel hoihlo, cingtaklo), amau hihna ahi “Pa” cih min a ngahna hangin, a min bek tawh zong thupi khin lua mahmahta a, pahtawitawi huaita hi.\n(2) Innkuan lungtang ahihna hangin thupi hi:\nPaul in, “Pawlpi’ lutang in Khrih ahih bangin numei lutangin pasal hi (Efe. 5:22-24),” a cih bangin innkuan sungah Pa pen a lutang hi-in zi leh tate tengpen innkuan pumpi ahi uh hi. Mihing pen lutang a om ciang bekmah nungta in gamtaang mah bangin innkuan zong Pa a om ciang bekin etlawm in kicing kisa pan hi. Pa pen numei lutang ahih bangin innkuan lutang zong hi pah a, a banzom ah minam lutang zong hipah hi. Innkuan thu leh minam thute ah buaina leh vai khat peuhpeuh a om ciangin a thuak pen, a geel pen, a sem pen cihna tawh lutang ahihna kilangkhia mahmah hi. Tua ahih manin Pa pen innkuan leh minam lutang ahihna hangin thupi ngiat in pahtawi huai hi.\n(3) Innkuan Siampi ahih manin:\nPate pen innkuan lutang ahih bangin, a lulu-in kha thu tawh kisai in zong innkuan siampi ahi uh hi. Job in a innkuan adingin nisim zingsang tungin biakpiakna a neih bangin i pate in zong ei adingin Pasian tungah thupha hong ngetsak uh hi. A tate kha thu lamah hong pantahna, Pasian thu hong hilhnate in pa ii siampi hihna hong musak hi. Tua hangin i pate pen pahtawi huai mahmah ahi hi.\n(4) Innkuan Kamsang ahih manin:\nKamsangte’ tavuan pen lamkhial Pasian mite lamman hilh ding leh Pasian kammalte genkhiat ding ahih bangin, pate in zong innkuanpihte’ khialhna hilh in Pasian deihna dingin pantah in hong makaihna hangun a pahtawi huai ahi uh hi (Kol. 3:21; Efe. 6:4; Thuhilhkikna 11:18-21).\n(5) Innkuan Kumpi ahih manin:\nInnkuan lutang cihna in pate pen innkuan kumpi hi cihna hi pah a, pa in innkuan sungah thuneihna, itna leh cihtakna tawh hong uk leh innkuan nuam in nuntak nuam hi. Kumpi in a gam sung ading a kisam khempeuh a sepsak bangin i pate in zong innkuante kisap bangbang geelin hong sepsak uh hi. Tawl ing, gim ing ci ngei het loin innkuanpihte hong vaakna in ama kumpi hihna hong kilangsak ahih manin a pahtawi huai mahmah ahi hi.\n(6) Minam bulpi ahih manin:\nMinam pen innkuan sungpan hong kipan masa hi a, tua sungah Pa pen pianna bulpi ahih bangin minam adingin zong Pa pen minam pianna bul kici thei hi. Leitungah mihing khang leh minam kisim ciangin Pate’ min bek tawh khang leh minam kisim in kiciamteh hi. Leitung cilesa bek tham loin kha thu tawh kisai ah zong Jesuh Khrih umin a piangthak upna tate pen ‘Abraham suanlekhak’ cih bangin Pasian ama’ tate hong ciapteh hi (Pian. 17:5; Rom 4:11; 4:16; Gal. 3:7; 3:29). Abraham pen kha lamah i pu i pa bulpi ahi bangin, Israel minam piankhiatna pupi zong ahi hi. Tuamah bangin Zomite zong Pa’ min bek tawh khanggui kisim in behlephung kisim in, thulela khempeuh Pa’ makaihna, thuneihna leh sepna tawh kimasuan deudau ahi hi. Hih hangin Pa pen minam bulpi hong hi-a, a pahtawi huai mahmah ahi hi.\n(7) Thupha naak ahih manin:\nPa pen minam bulpi ahih banah thupha naak zong ahihna i gensa hi a, innsung leh minam sungah thupha naakpi ahih takpi uh hi. Ei Zomite sungah zong Pate mahin tate thupha piazaw deuh hi. Pawlpi sungah zong Siapite mahin thupha pia uh hi. Lai Siangtho sungah zong Pate mahin thupha piazaw uh hi. Minam leh innkuan sungah thupha piak theihna mimal kiciangtan lo (i vekpi in thupha kipia theiciat) napi-in, Pasian zia ahih leh Pa a om lai nakleh Pa’ thupha piakna mah thupisak hi. Isacc in a tate Jacob leh Esau thupha a piakzia kilungngai thei hi (Pian. 27:1-40). Lai Siangtho bang hileh nulepa pen thupha naak hi pen a, tua sungah Pa pen innkuan lutang ahih bangin thupha piak theihna leh samsiat theihna a neipen ahihna tawh ‘a sia leh a pha naak’ ahi hi. Tua hangin amah pen innkuan leh minam thupha naak ahihna tawh pahtawi huai ahi hi.\n(8) Minam lutang ahih manin:\nA tungah i gensa mah bangin Pa pen innkuan lutang ahih bangin minam ii lutang zong hipah a, minam thupha lutangpi cihna zong ahi hi. Israel minam khempeuh adingin Abraham pen minam thupha lutangpi ahih bangin leitunga om minam khempeuh adingin Pate pen minam ii thupha lutang vive ahi uh hi. Innkuan lutang, makai, thunei ahihna uh tawh kizui-in Pate pen cilesa minam ii lutang leh thupha lutang ahih bangin kha thu ah zong thupha lutangpi mah ahi uh hi. Pa pen thupha lutang hi a, nu pen thupha pumpi hi-in ei tate pen thupha mengkee-te ihi hi. Tua ahih manin i minambup in i inn sunga Pate’ zahtakna, pahtawi siamna tawh limbawl in amau thu mang leha’ng i minam bup in thupha kingahden ding hi. Tua hangin i pate pahtawi huaina ahi hi.\n(9) Thuneihna nei ahih manin:\nPasal lutang Khrih in na khempeuh ah thuneihna a neih bangin numei lutang ahi Pa in zong innkuan sung leh minam sungah thuneihna nei hi. Innkuan sungah nute’ theihdan leh Pate’ thuneihdan kibang lo hi. Pa’ thuneihna pen Eden huan pek panin Pasian in Adam tungah thuneihna a piakna tawh kizom hi (Pian. 3:16). Tua bangin thunei pente ahihna uh tawh kisai-in tate in Pate langpang, bawlsiat, samsiat, a thu manglo, cih bang a om leh thahna thuak ding ci hi (Pai. 21:15,17; Siam. 20:9; Thkna. 21:18-21; Pau. 20:20). Pate ii thuneihna lian mahmah ahihna kilangsak hi. Pate in innkuan sungah thunei takin geelin a sep bangun minam sungah zong amau mah thunei pen hipah uh a, amau geelna bangin gamta in thumanna in i minam thupha hong suak a, tua hangin pahtawi huai ahi hi.\n(10) Sepzawhna leh thahatna nei ahih manin:\nPate pen minam sungah a lutang, a bulpi, a makai leh thuneihna a nei pente ahih bangun, sep ding khat peuhpeuh ah zong sepzawhna a nei pente ahi uh hi. Tate bangzah in thahat in na tampi a sepzawh uh hangin Pate’ sepzawhna banzo lo veve hi. Pate pen innkuan leh minam’ thahatna ahi hi. Tulaitak i minam sunga om kipawlnate GZA, ZYA, ZCD, ZCLS cihte a huampi-in en lehang, Pate’ geel leh sepna tha ahihna siangtakin kimu thei hi. Cope Topa zong Tedim ah hong om lai-in sunlezan in nasem a, a zi sangin Zomite ading nahoih napha tampi hong sepsak ahihna i vekpi theih ahi hi. Zomite ading Cope Topa hong sepsakkhiat na lianpi tampi hangin Zomite khansuah manawh thei ihi hi. Hih sungpanin Pa’ thahatna leh sepzawhna a neihna uh kimu thei hi. Tua ahih manin Pate pen sepzawhna leh thahatna a neite ahihna uh tawh kizui-in amau ngiat pen a pahtawi huai mahmah ahi uh hi.\nPate pen Piangsak Pasian melmuh theihna limlang ahih bangin a tate tungah thupha piak theihna nei uh hi. A diakdiak in khansauna leh nuntak nopsakna thupha hong pia thei uh hi (Thuhilhkik. 5:16). Hih thuphate pen lamdawt tawh kingah thei lo hi. Pasian gen bangin nulepa zahtakna bek tawh kingah thei ahihna phawk ciat ni. A langkhat ah zong ‘khuamial’ hong pia thei leuleu uh hi (Pau. 20:20). Tua manin i pianna i pate hoih tak zahtak in a thuphate i dawh theih ding thupi hi. Nulepate zahtak lohna, samsiatna in khuamial sunga meivak kisukmit bangin guallelhna leh sihna kingah ding ahi hi (Pau. 20:20).\nPate’ hihna leh a thupitnate i theih ciangin amaute pahtawi loin kiom thei nawn lo hi. Pa hihna pen thuthuk pi hi a, Pasian tawh kizomin i theihtel ding thu khat hi. Leitungah pa ginalo zong tampi mah om dinga, pa gina zong tampi mah om ding hi. Bangbang ahi zongin Pa pen Pa mah ahih manin i zahtak, i pahtawi leh i it ding hi a, hih pen Pasian deihna leh hong thupiak ahi hi (Efe. 6:2-3; Thuhilhkik. 5:16). Amau’ gamtatna tawh kisai Pasian in thukhen lel dinga, ahi zongin ei a tate’n ahih leh i pate zahtak pahtawina lo buangin i Pasian maipha i ngah nading leh i daupaai nading lampi om lo hi. Hong nuntakpih lai i pa telsiam in it ni. Zahtak bawl in pahtawi ni. Bang hang hiam cih leh a tate tungpan hihte ngah ding a kilawm Pa ahih man ahi hi. Lungdam.\nGrace Family Letter, May-June, 2011, Pate Ni Tangthu.\nKap Za Khai (Photoh), PA: MINAM THUPHA.\nKap Za Khai @ Photoh Ni Thupi Thuluui/Articles Tun leh Zua Thu\nItem Reviewed: Pate’ Pa Hihna Tungah Pate Pahtawina. Agelh ~ Kap Za Khai (Photoh) Description: Rating: 5 Reviewed By: Cinpu Zomi